‘Yehowa ƒe yayra wɔa ame kesinɔtɔ, eye metsɔa vevesese aɖeke kpena ɖe eŋu o.’—LODODOWO 10:22.\n1, 2. Nukatae wòle be míakpɔ nyuie be míagatsi dzi ɖe etsɔme ŋu akpa o?\nAMERIKATƆ xexemenunyala aɖe gblɔ be: “Dzi tsitsi ɖe etsɔme ŋu . . . naa míete ŋu kpɔa alesi nuwo le na mí fifia ŋutɔŋutɔ dzea sii nyuie o.” Nya sia nye nyateƒe le ɖevi siwo tsia dzi ɖe mɔnukpɔkpɔ siwo asu wo si le tsitsi me ŋu ale gbegbe be womedea dzesi viɖe siwo le ɖevimenɔɣi ŋu o, vaseɖe esime wova tsi eye wòto wo ŋu hafi la gome.\n2 Yehowa subɔla aɖewo kura gɔ̃ hã bua nuwo nenema. Le kpɔɖeŋu me, míele mɔ kpɔm vevie be ŋugbe si Mawu do be yeana anyigba nazu paradiso la nava eme. Míele ɣeyiɣi si me dɔléle, tsitsi, vevesese, kple fukpekpewo nu ava yi la lalam vevie. Togbɔ be enyo be míanɔ mɔ kpɔm na nusiawo hã la, nukae adzɔ ne etsɔme yayra mawo, siwo míakpɔ le ŋutilã me, va xɔ susu me na mí ale gbegbe be míaƒe susu meganɔa gbɔgbɔmeyayra siwo kpɔm míele fifia ya ŋu o? Bu nusi ate ŋu adzɔ ŋu kpɔ. Dzi ate ŋu aɖe le mía ƒo bɔbɔe eye míase ‘veve le dzi me’ le esi míaƒe mɔkpɔkpɔa mele eme vam kabakaba abe alesi míekpɔ mɔ nɛ ene o ta. (Lododowo 13:12) Agbe me kuxiwo kple nɔnɔme sesẽwo ate ŋu ana mɔkpɔkpɔ nabu ɖe mí alo míaƒe nu anɔ nublanui wɔm na mía ɖokui. Le esi teƒe be míado dzi le nɔnɔme sesẽwo me la, míate ŋu ava nɔ konyi fam ɣesiaɣi. Nublanuinya kae nye esi wòanye! Gake míate ŋu aƒo asa na nusiawo katã ne míedea ŋugble le yayra siwo kpɔm míele fifia ŋu ŋudzedzekpɔkpɔtɔe.\n3. Nuka mee míadzro le nyati sia me?\n3 Lododowo 10:22 gblɔ be: ‘Yehowa ƒe yayra wɔa ame kesinɔtɔ, eye metsɔa vevesese aɖeke kpena ɖe eŋu o.’ Ðe mele be Yehowa subɔlawo nakpɔ dzidzɔ ɖe alesi nu le edzi dzem na wo le gbɔgbɔ me le egbeŋkekeawo me ŋu oa? Mina míadzro nudzedziname siwo míekpɔ le gbɔgbɔ me la dometɔ aɖewo me, ahakpɔ alesi woɖea vi na mía dometɔ ɖesiaɖe ŋutɔŋutɔe ɖa. Ne míedia ɣeyiɣi dea ŋugble le yayra siwo Yehowa duduna ɖe “ame dzɔdzɔe, si ƒe zɔzɔme ŋu fɔɖiɖi mele o” dzi ŋu la, ana míagaɖo tame kplikpaa wu be míayi edzi asubɔ mía Fofo si le dziƒo la dzidzɔtɔe.—Lododowo 20:7.\nYayra Siwo Naa Míekpɔa Dzidzɔ Fifia\n4, 5. Biblia ƒe nufiafia kae doa dzidzɔ na wò wu, eye nukatae?\n4 Biblia ƒe nufiafiawo ŋuti sidzedze vavãtɔ. Kristodukɔa ƒe sɔlemehawo gblɔna be yewoxɔ Biblia dzi se. Gake nusi wo dometɔ ɖesiaɖe gblɔna be Biblia fia la toa vovo na wo nɔewo. Subɔsubɔha ɖeka me tɔwo gɔ̃ hã melɔ̃na ɖe nya ɖeka dzi le nusi tututu Ŋɔŋlɔawo fia gome o. Woƒe nɔnɔmea to vovo na Yehowa ƒe amewo tɔ ŋutɔ! Togbɔ be míetso dukɔ kple gbegbɔgblɔ vovovowo me, eye míaƒe dekɔnuwo hã le vovovo hã la, míesubɔa Mawu vavã si ŋkɔ míenya. Menye mawuetɔ̃ƒokpli siwo gɔme womate ŋu ase o la dometɔ ɖekae wònye o. (Mose V, 6:4; Psalmo 83:19; Marko 12:29) Míenyae hã be woakpɔ nya vevitɔ kekeake si fɔ ɖe te ku ɖe Mawu ƒe xexeame katã ƒe dziɖula nyenye ŋu la gbɔ kpuie, eye be ne mía dometɔ ɖesiaɖe yi edzi wɔ nuteƒe nɛ la, míakpe asi ɖe nya ma gbɔ kpɔkpɔ ŋu. Míenya nɔnɔme si me tututu ame kukuwo le, si na míevo tso vɔvɔ̃ be Mawu awɔ funyafunya amewo le dzomavɔ me alo atsɔ wo ade ŋutiklɔdzo me la me.—Nyagblɔla 9:5, 10.\n5 Hekpe ɖe eŋu la, dzidzɔ gã aɖe ŋutɔe wònye be míanyae be menye nɔnɔmetɔtrɔ manyatalenu aɖe mee míeto dzɔ o. Mawu ƒe nuwɔwɔwo boŋue míenye, eya ŋutɔ ƒe nɔnɔme nue wòwɔ mí ɖo. (Mose I, 1:26; Maleaxi 2:10) Hakpala Dawid dzi ha na eƒe Mawu be: “Meda akpe na wò le alesi wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ.”—Psalmo 139:14.\n6, 7. Gblɔ tɔtrɔ siwo wò ŋutɔ nèwɔ, alo esiwo ame bubuwo wɔ le agbe me, kple yayra siwo do tso eme.\n6 Vovo tso agbenɔnɔ kple numame siwo gblẽa nu le ame ŋu me. Nyadzɔdzɔgblɔmɔnuwo xlɔ̃a nu zi geɖe tsoa afɔku siwo le atamanono, ahatsunono, kple agbegbegblẽnɔnɔ me ŋu. Ame akpa gãtɔ meɖoa to nuxlɔ̃ame siawo o. Gake ne dzianukwaretɔ aɖe va srɔ̃e be Mawu vavã la tsri nuwɔna siawo, eye be mekpɔa dzidzɔ ɖe amesiwo wɔa wo ŋu o ɖe, nukae dzɔna? Eʋãna amea godoo be wòadzudzɔ wo wɔwɔ. (Yesaya 63:10; Korintotɔwo I, 6:9, 10; Korintotɔwo II, 7:1; Efesotɔwo 4:30) Togbɔ be Yehowa Mawu ŋu dzedze ta koŋue wòwɔa esia ɖo hã la, eɖea vi na eya ŋutɔ hã—enɔa lãmesẽ me nyuie wu, eye eƒe susu me dzea kɔ anyi.\n7 Asi ɖeɖe le numame gbegblẽwo ŋu menɔa bɔbɔe na ame geɖe ya o. Ke hã, ame akpe geɖe te ŋu wɔnɛ ƒe sia ƒe. Wotsɔa wo ɖokui ɖea adzɔgbe na Yehowa hexɔa nyɔnyrɔ, eye wotoa esia me ɖenɛ fiana le gaglãgbe be yewoɖe asi le nuwɔna siwo medzea Mawu ŋu o la ŋu. Ðe esia medea dzi ƒo na mí ŋutɔ oa? Edoa ŋusẽ mí míeɖonɛ kplikpaa wu be míaƒo asa na nuvɔ̃gbenɔnɔ siwo wɔa ame kluvii hegblẽa nu le ame ŋu.\n8. Biblia ƒe aɖaŋuɖoɖo kawo dzi wɔwɔe naa dzidzɔ nɔa ƒomea me?\n8 Ƒome si me dzidzɔ le. Le dukɔ geɖe me la, ƒome geɖe le gbagbãm. Srɔ̃tɔ geɖe va gbea wo nɔewo, eye zi geɖe la, esia dea abi ɖevi siwo wogblẽ ɖi la ƒe seselelãmewo ŋu. Le Europa dukɔ aɖewo me la, ne woma ƒomewo katã ɖe akpa atɔ̃ la, akpa ɖeka nye esi me dzilaɖekɛwo ko le. Aleke Yehowa kpena ɖe mía ŋu be míazɔ le fɔmaɖimaɖi me le nya sia me? Míeɖe kuku, xlẽ Efesotɔwo 5:22–6:4, eye nàde dzesi aɖaŋu nyui siwo Mawu ƒe Nya la ɖo na srɔ̃ŋutsuwo, srɔ̃nyɔnuwo, kple ɖeviwo. Kakaɖedzi le eŋu be ne srɔ̃tɔwo tsɔ nya siwo le afima kple le Ŋɔŋlɔawo ƒe akpa bubuwo wɔ dɔe la, enaa wo dome nɔa kplikplikpli, ekpena ɖe dzilawo ŋu wote ŋu hea wo viwo nyuie, eye enaa dzidzɔ nɔa ƒomea me. Ðe ema menye yayra si ta míakpɔ dzidzɔ ɖo oa?\n9, 10. Aleke nukpɔsusu si le mía si ɖe etsɔme ŋu la to vovo na xexeame tɔe?\n9 Kakaɖedzi si le mía si be woava kpɔ xexeame ƒe kuxiwo gbɔ kpuie. Togbɔ be amewo wɔ ŋgɔyiyi geɖe le dzɔdzɔmeŋutinunya kple mɔ̃ɖaŋuŋutinunya me, eye dziɖula geɖe dzea agbagba vevie hã la, womete ŋu kpɔ kuxi sesẽ siwo míedoa goe le agbe me egbea la gbɔ o. Klaus Schwab, si ɖo Xexeame Ganyawo Ŋuti Numekuƒe, gblɔ nyitsɔ laa be “kuxi siwo dze ŋgɔ xexea la le dzidzim ɖe edzi, evɔ ɣeyiɣi agbɔsɔsɔme si woatsɔ akpɔ wo gbɔ ya dzi le ɖeɖem kpɔtɔ.” Eƒo nu tso “afɔku siwo le nu gblẽm le dukɔwo katã ŋu, abe nuvlowɔlawo ƒe ŋɔdzidoname, nutowo tsɔtsrɔ̃, kple ganyawo ƒe kemalimali ene, ŋu.” Schwab ƒo eƒe nyaa ta be: “Xexeame dze ŋgɔ kuxi siwo gbɔ kpɔkpɔ hiã kpata hebia nu wɔwɔ aduadu fifia wu ɣeyiɣi ɖesiaɖe.” Esi ƒe alafa 21 lia sia ƒe ƒewo va le yiyim la, ameƒomea me tɔ akpa gãtɔ bui be etsɔme nyui aɖeke mele ŋgɔ o.\n10 Dzidzɔ ka gbegbee nye esi wònye be míanyae be Yehowa wɔ ɖoɖo aɖe—si nye Mawu ƒe Mesia Fiaɖuƒe—si dzi wòato akpɔ ameƒomea ƒe kuxiwo katã gbɔ! Mawu vavã la ato edzi ‘atsi aʋawɔwɔwo nu,’ eye wòana ‘ŋutifafa naxɔ aƒe.’ (Psalmo 46:10; 72:7) Fia Yesu Kristo si wosi ami na la ‘aɖe ame dahewo kple hiãtɔwo tso teteɖeanyi kple ŋutasesẽ me.’ (Psalmo 72:12-14) Le Fiaɖuƒedziɖuɖua te la, dɔwuame maganɔ anyi o. (Psalmo 72:16) Yehowa “latutu aɖatsi sia aɖatsi ɖa le [míaƒe] ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.” (Nyaɖeɖefia 21:4) Woɖo Fiaɖuƒea anyi xoxo le dziƒo, eye eteƒe madidi o akpɔ kuxi siwo katã le anyigba dzi la gbɔ.—Daniel 2:44; Nyaɖeɖefia 11:15.\n11, 12. (a) Ðe vivisese yome nɔnɔ naa wokpɔa dzidzɔ si nɔa anyi ɖaa? Ðe eme. (b) Nukae naa wokpɔa dzidzɔ ŋutɔŋutɔ?\n11 Nusi naa wokpɔa dzidzɔ ŋutɔŋutɔ la nyanya. Nukae naa wokpɔa dzidzɔ ŋutɔŋutɔ? Susuŋutinunyala aɖe gblɔ be nu etɔ̃e dzidzɔkpɔkpɔ lɔ ɖe eme—vivisese, ame ɖokui tsɔtsɔ na nane (si nye gome kpɔkpɔ le dɔwɔna aɖe me kple ƒomea ŋu nɔnɔ), kple taɖodzinu si anɔ ame si (si nye dɔ wɔwɔ be wòaɖe vi na ame bubuwo, ke menye na ame ŋutɔ ko o). Susuŋutinunyalaa de dzesi vivisese be eya mele vevie tututu hena dzidzɔkpɔkpɔ o hegblɔ be: “Esia wɔ nuku, elabena vivisese yome nɔnɔe boŋue nye nu vevitɔ na ame geɖe le agbe me.” Nukae Biblia gblɔ tso nya sia ŋu?\n12 Fia Salomo si ɖu fia ɖe blema Israel dzi la gblɔ be: “Megblɔ le nye dzi me be: Matsɔ dzidzɔ atee akpɔ, eye maɖu agbe! Ke esia hã toflokoe. Megblɔ na nukoko be: aɖaʋae! eye na dzidzɔ be: nuka esia ya awɔ?” (Nyagblɔla 2:1, 2) Ŋɔŋlɔawo ɖee fia be dzidzɔ ɖesiaɖe si vivisese ate ŋu ahe vɛ la menɔa anyi didina o. Ke dɔwɔwɔ ya ɖe? Dɔ nyuitɔ kekeake li míawɔ—si nye Fiaɖuƒegbeƒãɖeɖe kple nusrɔ̃lawɔwɔ dɔa. (Mateo 24:14; 28:19, 20) Ne míegblɔa xɔxɔgbedasi si le Biblia me ŋu nya na amewo la, ekema míele dɔ si ana woaxɔ mía kple amesiwo ɖoa to mí ɖe agbe la wɔm. (Timoteo I, 4:16) Esi míenye “Mawu ƒe hadɔwɔlawo” ta la, míekpɔe nyateƒe be ‘dzidzɔ geɖe le nana me wu xɔxɔ.’ (Korintotɔwo I, 3:9; Dɔwɔwɔwo 20:35) Dɔ sia wɔwɔ naa viɖe va nɔa míaƒe agbenɔnɔ ŋu, eye wònaa Wɔla la ɖoa nya ŋu na Satana Abosam, amesi le alɔme ɖem le eŋu. (Lododowo 27:11) Nyateƒee, Yehowa na míekpɔe be mawuvɔvɔ̃ ye nana ame kpɔa dzidzɔ vavãtɔ si nɔa anyi ɖaa.—Timoteo I, 4:8.\n13. (a) Mɔ ka nue Teokrasi Subɔsubɔ Sukua nye yayra le, si ta míakpɔ dzidzɔ ɖo? (b) Vi kawoe Teokrasi Subɔsubɔ Sukua ɖe na wò?\n13 Hehenaɖoɖo vevi aɖe si le dɔ wɔm nyuie. Gerhard nye hamemetsitsi le Yehowa Ðasefowo ƒe hame aɖe me. Eɖo ŋku eƒe sɔhɛmenɔɣi dzi gblɔ be: “Esime menye sɔhɛ la, nuƒoƒo nye kuxi sesẽ aɖe nam. Ne nane te ɖe dzinye hafi mebe maƒo nu la, ekema nye nuƒoa me mekɔna o, eye mekukɔna. Mesena le ɖokuinye me be nyemele ɖeke me o, si na meléa blanui ŋutɔ. Dzinyelawo wɔ ɖoɖo be made suku si me wofiaa alesi woabi ɖe nuƒoƒo mee, gake gbeɖea koe. Nɔnɔme si le asinye gbɔe kuxia tso, menye ŋutilã me dɔlélee o. Gake Yehowa na nu nyui aɖe mí—si nye Teokrasi Subɔsubɔ Sukua. Gome kpɔkpɔ le sukua me na dzi gava ɖo ƒonye. Medze agbagba vevie tsɔ nuƒoƒo ŋutete ƒe mɔfiamewo de dɔwɔwɔ me. Eye ena mekpɔ dzidzedze! Mete ŋu va ƒoa nu bɔbɔe, nyemegava léa blanui o, eye dzi va ɖo ƒonye geɖe wu le subɔsubɔdɔa me. Fifia, mete ŋu naa dutoƒonuƒowo kura gɔ̃ hã. Medaa akpe na Yehowa geɖe, elabena eto suku sia dzi na nye agbenɔnɔ nyo ɖe edzi.” Ðe míekpɔa dzidzɔ ŋutɔ ɖe alesi Yehowa naa hehe mí be míawɔ eƒe dɔae ŋu oa?\n14, 15. Kpekpeɖeŋu kae li na mí le xaxaɣiwo? Wɔ eƒe kpɔɖeŋu.\n14 Ƒomedodo kplikplikpli si le mía kple Yehowa dome, eye xexeame katã ƒe nɔviwo ƒe habɔbɔa hã kpena ɖe mía ŋu. Katrin le Germany. Esi wòse be anyigbaʋuʋu sesẽ aɖe na tsi ɖe amewo le Asia ƒe anyieheɣedzeƒe la, ete ɖe edzi ŋutɔ. Vianyɔnu zɔ mɔ yi Thailand hafi afɔkua dzɔ. Ŋkeke ɖeka kple afã kloe va yi esi menya ne vianyɔnua le agbe loo alo le ame kuku siwo ƒe xexlẽme nɔ dzidzim ɖe edzi tso gaƒoƒo yi gaƒoƒo la dome o. Bu alesi gbegbe Katrin ƒe dzi dze emee esi woƒo ka nɛ be via le dedie ŋu kpɔ!\n15 Nukae kpe ɖe Katrin ŋu le ɣeyiɣi mawo siwo me wòtsi dzi ɖe via ŋu me? Egblɔ be: “Gbe dodo ɖa dzi ko menɔ na Yehowa le ɣeyiɣi siawo katã me. Mede dzesii enuenu be esia na ŋusẽ ɖo ŋunye, eye nye susu me hã dze akɔ anyi. Gawu la, gbɔgbɔmenɔvi lɔ̃amewo va srãm kpɔ hedo ŋusẽm.” (Filipitɔwo 4:6, 7) Ne ɖe mekpɔ viɖe tso gbe dodo ɖa na Yehowa me o, eye gbɔgbɔmenɔvi lɔ̃amewo mefaa akɔ nɛ o la, ɖe nuxaxaa mawu tsɔtsɔ nɛ oa? Ƒomedodo kplikplikpli si le mía kple Yehowa kple Via dome, kpakple hadede nyui si le mía kple mía nɔvi Kristotɔwo dome la nye yayra tɔxɛ aɖe. Migana míabui nu tsɛ gbeɖe o!\n16. Gblɔ nuteƒekpɔkpɔ alo nudzɔdzɔ aɖe si ɖee fia be asixɔxɔ le tsitretsitsi mɔkpɔkpɔa ŋu.\n16 Mɔkpɔkpɔ si li be míagakpɔ míaƒe lɔlɔ̃tɔ siwo ku la ake. (Yohanes 5:28, 29) Yehowa Ðasefowo ƒe ƒome mee wonyi sɔhɛ aɖe si ŋkɔe nye Matthias ɖo. Gake esi mede dzesi yayra si ema nye nɛ o ta la, etra ɖa tso Kristo-hamea ŋu esi wònɔ eƒe ƒewuiwo me. Fifia egblɔ be: “Mía kple fofonye míeɖoa dze ŋutɔŋutɔ o. Míeʋli nya geɖe le ƒe siwo va yi me. Ke hã, nu nyuitɔ kekeake le agbe me dimee fofonye nɔ nam hafi. Elɔ̃m vevie, evɔ megbe to ɖoɖo eƒe gbe. Le ƒe 1996 me, esi menɔ anyi ɖe egbɔ le aba dzi, nɔ avi fam le vevesese ta la, melé eƒe asi heɖe kuku nɛ ɖe nusiwo katã mewɔ ta, eye megblɔ nɛ be melɔ̃e ŋutɔ. Gake mese nye nyawo o, elabena eva dze dɔ, eye le ɣeyiɣi kpui aɖe megbe la, edɔ alɔ̃ le ku me. Ne wofɔe ɖe tsitre eye metsi agbe kpɔe la, ekema míawɔ nusiwo katã míete ŋu wɔ tsã o. Eye adzɔ dzi nɛ godoo ne esee be menye hamemetsitsi fifia, eye be mɔnukpɔkpɔ su mía kple srɔ̃a si míenye mɔɖelawo.” Yayra gã aɖe ŋutɔe tsitretsitsi mɔkpɔkpɔa nye na mí vavã!\n‘Metsɔa Vevesese Aɖeke Kpena Ðe Eŋu O’\n17. Nukae wòle be ŋugble dede le Yehowa ƒe yayrawo ŋu naʋã mí míawɔ?\n17 Yesu Kristo gblɔ le Fofoa si le dziƒo ŋu be: “Eyae nana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.” (Mateo 5:45) Ne Yehowa Mawu yraa ame madzɔmadzɔwo kple ame vɔ̃ɖiwo kura gɔ̃ hã la, ekema ɖe mayra amesiwo zɔna le fɔmaɖimaɖi me la geɖe wu oa? Psalmo 84:12 gblɔ be: “Yehowa . . . metea nu nyui amesiwo fɔɖiɖi mele woƒe zɔzɔme ŋu o la o.” Ne míedea ŋugble le belélename tɔxɛ si wòtsɔna na amesiwo lɔ̃nɛ ŋu la, ɖe dzi medzɔa mí be míada akpe nɛ ɖe esia ta oa?\n18. (a) Nukatae míate ŋu agblɔ be Yehowa metsɔa fukpekpe aɖeke kpena ɖe eƒe yayrawo ŋu o? (b) Nukatae Mawu subɔla wɔnuteƒe geɖe kpea fu ɖo?\n18 “Yehowa ƒe yayra”—emae na eƒe amewo le dzidzedze kpɔm le gbɔgbɔ me. Eye míeka ɖe edzi be ‘metsɔa vevesese aɖeke kpena ɖe eŋu o.’ (Lododowo 10:22) Ekema, nukatae dodokpɔwo kple tetekpɔwo vaa Mawu subɔla wɔnuteƒe geɖe dzi, henaa wosea veve eye wokpea fu geɖe ɖo? Kuxiwo kple fukpekpewo vaa mía dzi le susu vevi etɔ̃ ta. (1) Nuvɔ̃me siwo míenye. (Mose I, 6:5; 8:21; Yakobo 1:14, 15) (2) Satana kple eƒe gbɔgbɔ vɔ̃wo. (Efesotɔwo 6:11, 12) (3) Xexeme vɔ̃ɖi sia. (Yohanes 15:19) Togbɔ be Yehowa ɖea mɔ nu gbegblẽwo dzɔna ɖe mía dzi hã la, menye eya gbɔe wotsona o. Le nyateƒe me la, “nunana nyuiwo katã kple nunana blibowo katã la dziƒo wotso, tso kekeliwo ƒe Fofo la gbɔ.” (Yakobo 1:17) Vavãe, fukpekpe aɖeke mekpena ɖe Yehowa ƒe yayrawo ŋu o.\n19. Nukae le amesiwo yi edzi le zɔzɔm le fɔmaɖimaɖi me la lalam?\n19 Hafi nu nadze edzi na mí le gbɔgbɔ me la, ehiã be míate ɖe Mawu ŋu. Ne ƒomedodo kplikplikpli le mía kplii dome la, ekema ‘míeƒoa kesinɔnuwo nu ƒu na mía ɖokui, si anye gɔmeɖoɖoanyi nyui hena ɣeyiɣi si gbɔna, bene míaƒe asi nasu agbe vavã la dzi.’ (Timoteo I, 6:12, 17-19) Le xexe yeye si Mawu awɔ le etsɔme me la, míakpɔ ŋutilã me yayrawo akpe ɖe gbɔgbɔmetɔ siwo kpɔm míele fifia ŋu. Amesiwo katã ‘yi edzi ɖoa to Yehowa ƒe gbe’ la akpɔ agbe vavã. (Mose V, 28:2) Esi nya siawo do ŋusẽ tame si míeɖo kplikpaa ta la, mina míayi edzi azɔ le fɔmaɖimaɖi me dzidzɔtɔe!\n• Nukatae nunya mele eme be míatsi dzi fũ akpa ɖe etsɔme ŋu o?\n• Yayra kawo kpɔmee míele fifia?\n• Nukatae Mawu subɔla wɔnuteƒewo kpea fu ɖo?\nƉoe Ɖe Amewo Ɖoe Ɖe Amewo Dzidzɔ Siwo Le Zɔzɔ Fɔmaɖimaɖitɔe Me\nw06 5/15 axa 26-30


Nyaɖeɖefia 4 | Biblia Le Internet Dzi | Xexe Yeye Gɔmeɖeɖe (1984)\n4 Le nu siawo megbe la mekpɔ, eye kpɔ ɖa! Ʋɔtru aɖe le ʋuʋu le dziƒo, eye gbe gbãtɔ si mese la nɔ abe kpẽ ƒe ɖiɖi ene, eye wòƒo nu kplim gblɔ be: “Lia nàva afii, eye mafia nu siwo ava dzɔ la wò.” 2 Enumake le nu siawo megbe la, meva nɔ gbɔgbɔ la ƒe ŋusẽ me: eye kpɔ ɖa! Fiazikpui aɖe nɔ enɔƒe le dziƒo, eye ame aɖe bɔbɔ nɔ fiazikpui la dzi. 3 Eye ame si bɔbɔ nɔ edzi la ƒe nɔnɔme le abe yaspis kpe kple kpe xɔasi dzĩ aɖe ene, eye anyieʋɔ aɖe si ƒe nɔnɔme le abe emerald kpe ene la ƒo xlã fiazikpui la. 4 Eye fiazikpui blave vɔ ene ƒo xlã fiazikpui la, eye mekpɔ ametsitsi blaeve vɔ ene bɔbɔ nɔ fiazikpui siawo dzi, eye wodo awudziwui ɣiwo, eye sikafiakukuwo le wo ta. 5 Eye dzikedzowo kple gbeɖiɖiwo kple dziɖegbewo nɔ dodom tso fiazikpui la me; eye dzokaɖi adre nɔ bibim le fiazikpui la ŋgɔ, eye wotsi tsitre ɖi na Mawu ƒe gbɔgbɔ adreawo. 6 Eye atsiaƒu si le abe ahuhɔ̃e ene, si le abe kristalo kpe ene, la le fiazikpui la ŋgɔ. Eye nu gbagbe ene, siwo ŋkuwo sɔ gbɔ le ŋgɔgbe kple megbe na fũu la, le fiazikpui la titina, eye woƒo xlãe hã. 7 Eye nu gbagbe gbãtɔ le abe dzata ene, eye nu gbagbe evelia le abe nyitsui ene, nu gbagbe etɔ̃lia ƒe mo le abe amegbetɔ tɔ ene, eye nu gbagbe enelia le abe hɔ̃ si le dzodzom ene. 8 Eye aʋala ade li na nu gbagbe eneawo dometɔ ɖe sia ɖe; ŋkuwo yɔ wo ŋuti kple wo me fũu. Eye womeɖina ɖe eme o zã kple keli henɔa gbɔgblɔm be: “Kɔkɔe, kɔkɔe, kɔkɔe nye Yehowa Mawu Ŋusẽkatãtɔ la, ame si nɔ anyi, eye wòli, eye wògbɔna.” 9 Eye ɣesiaɣi si nu gbagbeawo tsɔ ŋutikɔkɔe kple bubu kpakple akpedada na Ame si bɔbɔ nɔ fiazikpui la dzi, Ame si le agbe tso mavɔ me yi mavɔ me la, 10 ametsitsi blaeve vɔ eneawo bɔbɔna ɖe Ame si bɔbɔ nɔ fiazikpuia dzi la ŋkume, eye wodea ta agu na Ame si le agbe tso mavɔ me yi mavɔ me la, eye wotsɔa woƒe fiakukuawo dana ɖe fiazikpui la ŋgɔ henɔa gbɔgblɔm be: 11 “Yehowa, mía Mawu, wòe dze be nàxɔ ŋutikɔkɔe kple bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.”


Zakariya 5 | Biblia Le Internet Dzi | Xexe Yeye Gɔmeɖeɖe\nŊutega 6: Agbalẽ xatsaxatsa aɖe si le dzodzom le yame (1-4)\nŊutega 7: Efa nudzidzenu (5-11)\nWoyɔ nyɔnu si le eme la be Vɔ̃ɖinyenye (8)\nWokɔ efa-nugo la yi Sinar (9-11)\n5 Megafɔ kɔ dzi eye mekpɔ agbalẽ xatsaxatsa aɖe le dzodzom le yame. 2 Eye wòbiam be: “Nu ka kpɔm nèle?” Eye meɖo eŋu be: “Mele agbalẽ xatsaxatsa aɖe si le dzodzom le yame la kpɔm; edidi abɔklugui* blaeve, eye wòkeke abɔklugui ewo.” 3 Eye wògblɔ nam be: “Esiae nye fiƒode si yina ɖe anyigba bliboa dzi, elabena womehea to na ame siwo le fi fim+ la ɖe fiƒodenya si le agbalẽa ƒe axa si la nu o, eye womehea to na ame siwo le alakpatam kam+ la ɖe fiƒodenya si le eƒe axa kemɛa la nu o. 4 ‘Nyee ɖoe ɖa be wòage ɖe fiafitɔ ƒe aƒe me kple ame si le alakpatam kam le nye ŋkɔ me la ƒe aƒe me, ne wòanɔ aƒe ma me ahagbã aƒea, eye wòakaka eƒe xɔtiwo kple kpewo siaa,’” aʋakɔwo ƒe Yehowa ye gblɔe. 5 Eye mawudɔla si le nu ƒom kplim la do va gblɔ nam be: “Meɖe kuku, fɔ mo dzi nàkpɔ nu sia si do gbɔna la ɖa!” 6 Eya ta mebiae be: “Nu kae?” Eɖo eŋu be: “Esiae nye efa nudzidzenu* si do gbɔna.” Eye wògagblɔ be: “Aleae woƒe dzedzeme le le anyigba blibo la dzi.” 7 Eye mekpɔ be woɖe nutunu kotoo si wotsɔ tsumi wɔ la ɖa, eye nyɔnu aɖe bɔbɔ nɔ anyi ɖe nugo la me. 8 Eye wògblɔ be: “Nyɔnu sia ŋkɔe nye Vɔ̃ɖinyenye.” Eye wòtigii ɖe efa-nugo la me, eye wòtsɔ nutuvi kpekpe si wotsɔ tsumi wɔ la tu ɖe enu. 9 Eye mefɔ kɔ dzi kpɔ nyɔnu eve do gbɔna, eye ya ɖo woƒe aʋalawo me. Woto aʋala abe damixe ƒe aʋala ene. Eye wokɔ nugo la ɖe anyigba kple dziƒo domee. 10 Eya ta mebia mawudɔla si le nu ƒom kplim la be: “Afi kae wokɔ efa-nugo la yinae?” 11 Eɖo eŋu nam be: “Wokɔe yina Sinar-nyigba*+ dzi be woaɖatu xɔ na nyɔnua; ne wotui vɔ la, woatsɔe ada ɖe afi si dze nɛ.”\n^ Egɔmeɖeɖe tẽe, “efa,” le afi sia la, efia nugo alo kusi si wotsɔ dzidzea efa ɖeka. Efa ɖeka le lita 22. Kpɔ Megbenyawo B14.


GBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Ne mienɔ nye nya la me la, ekema nye nusrɔ̃la vavãwo mienye.”—YOHANES 8:31.\n1. (a) Esi Yesu trɔ yi dziƒo la, nukae wògblẽ ɖe megbe le anyigba dzi? (b) Biabia kawo mee míadzro?\nESI Yesu Kristo, Kristotɔnyenye Ðoanyila, trɔ yi dziƒo la, meŋlɔ agbalẽ aɖeke, wɔ ŋkuɖodzikpe aɖeke, alo ƒo kesinɔnuwo nu ƒu gblẽ ɖe anyigba sia dzi o. Gake egblẽ nusrɔ̃lawo kpakple nusrɔ̃lanyenye ƒe nudidi gobii aɖewo ya ɖi. Le nyateƒe me le Yohanes ƒe Nyanyuigbalẽa me la, míekpɔe be Yesu yɔ nudidi vevi etɔ̃ siwo gbɔ wòle be amesiame si di be yeanye eƒe nusrɔ̃la naɖo. Nudidi kawoe wonye? Nukae míate ŋu awɔ aɖo wo gbɔ? Eye aleke míate ŋu akpɔ egbɔ be mía ŋutɔwo míedze anye Kristo ƒe nusrɔ̃lawo egbea? *\n2. Nukae nye nusrɔ̃lanyenye ƒe nudidi vevi aɖe si woŋlɔ ɖe Yohanes ƒe Nyanyuigbalẽa me?\n2 Anye ɣleti ade do ŋgɔ na Yesu ƒe ku la, eyi Yerusalem ɖaɖe gbeƒã na ameha siwo ƒo ƒu ɖe afima hena kwasiɖa ɖeka ƒe Agbadɔŋkekenyui ɖuɖu. Esia wɔe be kaka ŋkekenyuia ɖuɣi nama eme la, “ame geɖewo xɔ edzi se le ameha la dome.” Yesu yi gbeƒãɖeɖea dzi, ale be le ŋkekenyuia ƒe ŋkeke mamlɛa dzi la, “ame geɖewo [gaxɔ] edzi se.” (Yohanes 7:10, 14, 31, 37; 8:30) Ɣemaɣi la, Yesu trɔ susu ɖe xɔsetɔ yeyeawo ŋu hegblɔ nusrɔ̃lanyenye ƒe nudidi vevi aɖe, si apostolo Yohanes ŋlɔ ɖi be: ‘Ne mienɔ nye nya la me la, ekema nye nusrɔ̃la vavãwo mienye.’—Yohanes 8:31.\n3. Nɔnɔme kae hiã be ame ‘nanɔ Yesu ƒe nya me ɖaa’?\n3 Menye ɖe Yesu gblɔ nya mawo tsɔ nɔ fiafiam be xɔse menɔ nusrɔ̃la yeyeawo si o. Ke boŋ enɔ eɖem fia be mɔnukpɔkpɔ ʋu ɖi na wo be woava zu yeƒe nusrɔ̃la vavãwo—ne wonya do dzi nɔ yeƒe nya la me ko. Woxɔ eƒe nyaa, gake fifia la, ehiã be woalé eme ɖe asi. (Yohanes 4:34; Hebritɔwo 3:14) Le nyateƒe me la, Yesu bu dzidodo nɔnɔme vevi si wòle be wòanɔ eyomedzelawo si ale gbegbe be le eƒe dzeɖoɖo mamlɛa kple eƒe apostolowo, si woŋlɔ ɖe Yohanes ƒe Nyanyuigbalẽa me me la, Yesu xlɔ̃ nu wo zi gbɔ zi eve be: ‘Minɔ yonyeme ɖaa!’ (Yohanes 21:19, 22) Ema tututue Kristotɔ gbãtɔwo dometɔ geɖe wɔ. (Yohanes II, 4) Nukae kpe ɖe wo ŋu wodo dzi?\n4. Nukae kpe ɖe Kristotɔ gbãtɔwo ŋu be wodo dzi?\n4 Apostolo Yohanes, amesi nye Kristo ƒe nusrɔ̃la wɔnuteƒe abe ƒe 70 ene la, tɔ asi nu vevi aɖe dzi. Ekafu Kristotɔ wɔnuteƒewo be: “Miesesẽ eye Mawu ƒe nya la nɔa mia me, eye mieɖu vɔ̃ɖitɔ la dzi.” Kristo ƒe nusrɔ̃la mawo do dzi, alo nɔ Mawu ƒe nya la me, elabena Mawu ƒe nya la nɔ wo me. Wokpɔ ŋudzedze ɖe eŋu tso dzi me ke. (Yohanes I, 2:14, 24) Nenema kee egbea la, be míate ŋu ‘ado dzi vaseɖe nuwuwu’ la, ele be míakpɔ egbɔ be Mawu ƒe nya la le mía me. (Mateo 24:13) Aleke míate ŋu awɔ esiae? Ŋuɖoɖoa dze le lo aɖe si Yesu do me.\n‘Nya la Sese’\n5. (a) Anyigba ƒomevi vovovo kawo ŋue Yesu ƒo nu tsoe le eƒe lododowo dometɔ ɖeka me? (b) Nukae nukua kple anyigbaa tsi tre ɖi na le Yesu ƒe lododoa me?\n5 Yesu do lo aɖe tso nukuwula aɖe, si nɔ nuku wum la ŋu, eye woŋlɔe ɖe Mateo, Marko, kple Luka ƒe Nyanyuigbalẽawo me. (Mateo 13:1-9, 18-23; Marko 4:1-9, 14-20; Luka 8:4-8, 11-15) Ne èle nuŋlɔɖia xlẽm la, àde dzesii be lododoa ƒe akpa si koŋ he ame ƒe susu enye be nuku ɖeka ƒomevi aɖe ge ɖe anyigba vovovo dzi, hetse ku vovovowo. Anyigba gbãtɔa sesẽ, anyi mele evelia dzi de to o, eye ŋu mie ɖe etɔ̃lia dzi fũ. To vovo na anyigba etɔ̃awo la, enelia ya nye “anyigba nyui.” Yesu ŋutɔ ɖe nu me be nuku lae nye Fiaɖuƒegbedasi si le Mawu Nya la me, eye anyigbaa tsi tre ɖi na amewo ƒe dzi ƒe nɔnɔme vovovowo. Togbɔ be nanewo sɔ le amesiwo anyigba vovovoawo tsi tre ɖi na la ŋu hã la, nɔnɔme aɖe le amesiwo anyigba nyuia tsi tre ɖi na la si, si na woto vovo tso susɔeawo gbɔ.\n6. (a) Aleke anyigba enelia si le Yesu ƒe lododoa me to vovo tso etɔ̃ bubuawo gbɔe, eye nukae ema fia? (b) Nukae le vevie bena Kristo ƒe nusrɔ̃lawo nate ŋu ado dzi?\n6 Nuŋlɔɖi si le Luka 8:12-15 ɖee fia be le go eneawo katã me la, amewo ‘se nya la.’ Gake amesiwo ƒe ‘dzi nyo hedza’ la wɔ nusi yi ŋgɔ wu ‘nya la sese’ ko. “Wolé eme ɖe asi sesĩe, eye wotsena le dzigbɔɖanyi me.” Esi anyigba si nyo hedza la bɔbɔ hede to ta la, enaa nukua ƒe ke te ŋu yia to si naa wòte ŋu tsina hetsea ku. (Luka 8:8) Nenema kee amesiwo si dzi nyui le la sea Mawu ƒe nya la gɔme, dea asixɔxɔ eŋu, heléa eme ɖe asi. (Romatɔwo 10:10; Timoteo II, 2:7) Mawu ƒe nya la nɔa wo me. Esia wɔnɛ be wotsea ku le dzigbɔɖeanyi me. Eyata Mawu ƒe Nya la ƒe asixɔxɔ kpɔkpɔ dze sii le vevie bena Kristo ƒe nusrɔ̃lawo nate ŋu ado dzi. (Timoteo I, 4:15) Gake alekee míate ŋu atu Mawu ƒe Nya la ŋuti ŋudzedzekpɔkpɔ si tso dzime ɖoe?\nDzi ƒe Nɔnɔme Kple Ŋugbledede Ðɔʋu\n7. Nuwɔna ka ŋue woyɔa dzi nyui si dza la ɖo edziedzi?\n7 Kpɔ nuwɔna si Biblia yɔna ɖe dzi si nyo hedza ŋu edziedzi la ɖa. ‘Ame dzɔdzɔe ƒe dzi dea ŋugble, ne wòaɖo nya ŋu.’ (Lododowo 15:28) ‘Nye numenyawo kple nye dzimesusuwo nedze ŋuwò, Yehowa!’ (Psalmo 19:15) ‘Nye dzimesusuwo anye gɔmesese.’—Psalmo 49:4.\n8. (a) Ne míele Biblia xlẽm la, nukae wòle be míaƒo asa na, gake nukae wòle be míawɔ? (b) Viɖe kawoe míekpɔna tsoa ŋugbledede le Mawu ƒe Nya ŋu gbedodoɖatɔe me? (Ƒo nu tso aɖaka si nye ‘Woli Ke Ðe Nyateƒea Me’ ŋu.)\n8 Abe Biblia-ŋlɔla siawo ene la, ehiã be míawo hã míatsɔ ŋudzedzekpɔkpɔ kple gbedodoɖa ade ŋugble le Mawu ƒe Nya kple eƒe dɔwɔwɔwo ŋu. Ne míele Biblia alo Biblia-srɔ̃gbalẽwo xlẽm la, mele be míawɔ nu abe modzakaɖetsaɖila siwo tsɔa dzitsitsi tsana tsoa nukpɔkpɔ ɖeka gbɔ yia bubu gbɔ nɔa foto ɖem nusianu gake kpɔa nu ʋɛ aɖewo ko la ene o. Ke boŋ ne míele Biblia srɔ̃m la, anyo be míagbɔ dzi ɖi alé ŋku ɖe mawunyakpukpui ɖesiaɖe ŋu tsitotsito. * Ne míede ŋugble le nusi míexlẽ ŋu le ɖoɖoezizi me la, Mawu ƒe nya la wɔa dɔ ɖe míaƒe dzi dzi. Ewɔa dɔ ɖe míaƒe seselelãmewo dzi heɖɔa míaƒe tamesusuwo ɖo. Eʋãa mí hã be míaɖe míaƒe dzimesusu ɣaɣlawo agblɔ na Mawu le gbedodoɖa me. Ewɔnɛ be ŋusẽ ɖoa mía kple Yehowa dome ƒomedodo ŋu, eye míaƒe lɔlɔ̃ na Mawu ʋãa mí be míayi edzi anɔ Yesu yome le nɔnɔme sesẽwo gɔ̃ hã me. (Mateo 10:22) Ðikekemanɔmee la, ŋugbledede le nya si Mawu gblɔ ŋu le vevie ne míedi be míawɔ nuteƒe vaseɖe nuwuwu.—Luka 21:19.\n9. Aleke míate ŋu akpɔ egbɔ be míaƒe dzi kpɔtɔ nyo na Mawu ƒe nya la xɔxɔ?\n9 Yesu ƒe lododoa ɖee fia hã be nanewo xe mɔ na nukua, si nye Mawu ƒe nya la, ƒe tsitsi. Eyata be míakpɔtɔ anye nusrɔ̃la wɔnuteƒewo la, ele be (1) míade dzesi mɔxenu siwo anyigba ƒe nɔnɔme madeamedzia tsi tre ɖi na le lododoa me eye (2) míawɔ afɔɖeɖe aɖɔ wo ɖo alo aƒo asa na wo. Esia ana míakpɔ egbɔ be míaƒe dzi kpɔtɔ nyo na Fiaɖuƒenukua eye míayi edzi atse ku.\n“Ðe Mɔ To”—Efia Hloloetsotso\n10. Ðɔ anyigba gbãtɔ si le Yesu ƒe lododoa me ƒe nɔnɔme, eye nàɖe nusi wòfia me.\n10 Anyigba gbãtɔ si dzi nukua ge ɖo lae nye “mɔ to” afisi “woɖo afɔ edzi” le. (Luka 8:5) Mɔ si to nukugble aɖe me la dzi ƒuna kplakplakpla le esi ame gbogbowo toa edzi ta. (Marko 2:23) Nenema kee amesiwo ɖea mɔ xexeame ƒe hloloetsotso xɔa ɣeyiɣi kple ŋusẽ le wo si madzemadzee akpɔe be yewoxaxa ale gbegbe be yewomate ŋu atu Mawu ƒe nya la ŋuti ŋudzedzekpɔkpɔ aɖeke ɖo tso dzi me o. Wosenɛ, gake wodo kpo ŋugbledede le eŋu. Eyata nyaa mete ŋu gena ɖe woƒe dzi me o. Kaka woayi lɔlɔ̃ tu ge ɖo nɛ la, “Abosam vana, eye wòɖea nya la le woƒe dzi me yinɛ, bena woagaxɔ ase, eye woakpɔ ɖeɖe o.” (Luka 8:12) Ðe woate ŋu axe mɔ na nusia ƒe dzɔdzɔa?\n11. Aleke míate ŋu akpɔ egbɔ be míaƒe dzi ƒe nɔnɔme magava nɔ abe anyigba sesẽ ene o?\n11 Nu geɖe li woate ŋu awɔ atsɔ akpɔ egbɔ be dzi la nagava nɔ abe mɔtonyigba mawɔnu la ene o. Anyigba si dzi wozɔ wòte ate ŋu ava bɔbɔ ahawɔ nu ne wodzoboe heɖe afɔmɔa to teƒe bubu. Nenema kee ɣeyiɣi didi na Mawu ƒe Nya sɔsrɔ̃ kple ŋugbledede le eŋu ate ŋu ana dzia nava nɔ abe anyigba nyui wɔnu ene. Nu vevitɔe nye be woagaɖe mɔ gbesiagbedɔwo naxɔ ame ƒe ɣeyiɣi katã o. (Luka 12:13-15) Ke boŋ kpɔ egbɔ be yeɖo ɣeyiɣi ɖi atsɔ ade ŋugble le agbemenu ‘siwo le vevie wu’ la ŋu.—Filipitɔwo 1:9-11.\n‘Ðe Kpe Gbadza Dzi’—Efia Vɔvɔ̃ Ðoame\n12. Susu ka koŋ tae nukua yrɔ le anyigba evelia si ŋu Yesu ƒo nu tsoe le lododoa me dzi?\n12 Esi nukua ge ɖe anyigba ƒe nɔnɔme evelia dzi la, metsi edzi ko, abe alesi wònɔ le gbãtɔa gome ene o. Eto ke hemie. Gake esi ŋdɔ ʋu la, ɣea ƒe dzoxɔxɔ ɖu numiemiea wòyrɔ. Gake de dzesi nyaa ƒe akpa vevi sia. Menye dzoxɔxɔa koŋue nye susu si ta numiemiea yrɔ ɖo o. Elabena ŋdɔkutsua ɖu nuku si mie ɖe anyigba nyuia dzi hã, gake meyrɔ o—le nyateƒe me la, ɖe wòwɔ nyuie boŋ. Ke nukae na ekemɛa ya yrɔ? Yesu ɖe eme be nuku sia yrɔ ‘elabena mekpɔ anyi sɔ gbɔ’ kple ‘tsi o.’ (Mateo 13:5, 6; Luka 8:6) Anyigba si gɔme ‘kpe gbadza’ le xea mɔ na nukua be eƒe ke mete ŋu yia to kpɔa tsi ate ŋu atsi o. Nukua yrɔna elabena anyigbaa mebɔbɔ yi to o.\n13. Amekawo ƒomevie le abe anyigba si dzi anyi mesɔ gbɔ ɖo o la ene, eye susu ka koŋ tae wowɔ nu nenema?\n13 Lododoa ƒe akpa sia ku ɖe amesiwo ‘xɔa nya la kple dzidzɔ’ hedzea Yesu yome dzonɔamemetɔe hena “ɣeyiɣi aɖe” ŋu. (Luka 8:13) Ne wodo go “fukpekpe kple yometiti” si le abe ŋdɔkutsu heliheli ene la, vɔvɔ̃ ɖoa wo ale gbegbe be woƒe dzidzɔ kple ŋusẽ vɔna ale be wogbugbɔna le Kristo yome. (Mateo 13:21) Gake menye yometiti ta koŋue vɔvɔ̃ ɖoa wo ɖo o. Elabena Kristo ƒe nusrɔ̃la miliɔn geɖe toa xaxa ƒomevi vovovowo me gake kpɔtɔna léa nuteƒewɔwɔ me ɖe asi. (Korintotɔwo II, 2:4; 7:5) Susu si koŋ ta vɔvɔ̃ ɖoa wo dometɔ aɖewo eye wogbugbɔna ɖe megbe enye be woƒe dzi ƒe nɔnɔme si le abe kpe ene xea mɔ na wo be womete ŋu dea ŋugble le nu tuameɖowo kple gbɔgbɔmenuwo ŋu wòdea to o. Le esia ta, Yehowa kple eƒe nya ŋuti ŋudzedzekpɔkpɔ si wotu ɖo medea to hesẽa ŋu ate ŋu anɔ te ɖe yometiti nu o. Aleke ame ate ŋu axe mɔ na nu sia ƒe dzɔdzɔe?\n14. Afɔ kawoe wòle be ame naɖe atsɔ akpɔ egbɔ be yeƒe dzi ƒe nɔnɔme naganɔ abe anyigba si dzi anyi mesɔ gbɔ ɖo o la ene o?\n14 Ehiã be amesiame nakpɔ egbɔ be kplamatsedonu siwo le abe kpe ene, siwo ƒe ɖee nye nyaveame heliheli maɖeasileŋu, ɖokuitɔdidi ƒe nɔnɔme ɣaɣla, alo seselelãme sesẽ ɣaɣla siawo tɔgbe aɖeke naganɔ eƒe dzi me o. Ne mɔxenu siawo tɔgbe le ame aɖe ƒe dzi me xoxo la, ŋusẽ si le Mawu ƒe nya ŋu la ate ŋu ahoe ɖa. (Yeremya 23:29; Efesotɔwo 4:22; Hebritɔwo 4:12) Le ema megbe la, ŋugbledede gbedodoɖatɔe ado ŋusẽ “nya, si wodo” la be wòaƒo ke ɖe amea ƒe dzi me sesĩe. (Yakobo 1:21) Esia ana ŋusẽe wòatsɔ anɔ te ɖe dziɖeleameƒo ɣeyiɣiwo nu eye dzi anɔ eƒo wòalé nuteƒewɔwɔ me ɖe asi le dodokpɔwo gɔ̃ hã me.\n‘Ðe Ŋuwo Me’—Efia Dzi Blibo Manɔamesi\n15. (a) Nukatae wòle be míalé ŋku ɖe anyigba etɔ̃lia si ŋu Yesu ƒo nu tsoe la ŋu etɔxɛe? (b) Nukae va dzɔ mlɔeba le anyigba etɔ̃lia dzi, eye nukatae?\n15 Ele be míalé ŋku ɖe anyigba etɔ̃lia, si dzi ŋuwo le, la ŋu etɔxɛe, elabena eɖi anyigba nyui la le mɔ aɖewo nu. Abe anyigba nyuia ene la, nukua te ŋu to ke hemie le ŋuawo me. Le gɔmedzedzea me la, vovototo aɖeke menɔ nuku fẽawo ƒe tsitsi le anyigba eveawo dzi dome o. Gake le ɣeyiɣi aɖewo megbe la, nɔnɔme aɖe do mo ɖa si vu tsyɔ nukua dzi mlɔeba. To vovo na anyigba nyuia la, ŋuwo mie ɖe anyigba sia dzi keŋ. Esi nuku fẽa mie tso anyigba sia me la, ‘ŋu siwo mie kplii’ la nɔ ho ʋlim kplii. Numiemie evea sia nɔ nunyiame, ŋdɔ, kple nɔƒe, ʋlim kple wo nɔewo hena ɣeyiɣi aɖe gake mlɔeba la, ŋuawo ɖu nukua dzi ‘hevu tsyɔ edzi.’—Luka 8:7.\n16. (a) Amekawoe ɖi ŋunyigba la? (b) Le Nyanyuigbalẽ etɔ̃awo nu la, nukae ŋuawo tsi tre ɖi na?—Kpɔ etenuŋɔŋlɔa.\n16 Amekawo ƒomevie ɖi ŋunyigba la? Yesu ɖe eme be: “Woawo nye amesiwo see, eye wodzo heyi, eye agbagbadzedze kple kesinɔnuwo kple agbe ƒe dzidzɔwo vu tsyɔ wo dzi, eye wometsena ɖina o.” (Luka 8:14) Abe alesi nukuwulaa ƒe nukua kple ŋuawo nɔ tsitsim le ɣeyiɣi ɖeka mee ene la, nenemae ame aɖewo dzea agbagba be yewoaxɔ Mawu ƒe nya la kpakple ‘agbe sia me ƒe dzidzɔdonuwo’ le ɣeyiɣi ɖeka me. Woƒã Mawu ƒe nya ƒe nyateƒea ɖe woƒe dzi me, gake nya la kple nu bubu siwo yome wotina ʋlia woƒe ɣeyiɣi. Woƒe kpɔɖeŋudzia ma. (Luka 9:57-62) Esia xea mɔ na wo be womekpɔa ɣeyiɣi geɖe tsɔ dea ŋugble le Mawu ƒe nya ŋu kple gbedodoɖa o. Wodoa kpo wo ɖokui ƒoƒo ɖe Mawu ƒe nya la me bliboe si wɔnɛ be ŋudzedzekpɔkpɔ si tsoa dzi me si wohiã hena dzidodo la bɔa wo. Ʋɛʋɛʋɛ la, ŋutilãmetaɖodzinuwo va kpɔa ŋusẽ ɖe woƒe ɖetsɔtsɔ le gbɔgbɔmenuwo me dzi ‘hevuna tsyɔa wo keŋkeŋ.’ * Aleke gbegbee amesiwo melɔ̃ Yehowa kple dzi blibo o ƒe nuwuwu wɔ nublanui enye si!—Mateo 6:24; 22:37.\n17. Tiatia kawoe wòle be míawɔ le agbe me bena kpɔɖeŋuŋu siwo ŋu Yesu ƒo nu tsoe le eƒe lododoa me nagavu atsyɔ mí o?\n17 To gbɔgbɔmenuwo tsɔtsɔ ɖo nɔƒe gbãtɔ na ŋutilãmenuwo me la, míana xexe sia me ƒe vevesesewo kple dzidzɔdonuwo navu atsyɔ mí o. (Mateo 6:31-33; Luka 21:34-36) Mele be míaŋe aɖaba aƒu Biblia xexlẽ kpakple ŋugbledede le nusi míexlẽ ŋu dzi gbeɖegbeɖe o. Ne míewɔ míaƒe agbe tsɛe alesi wòanya wɔe la, míakpɔ ɣeyiɣi geɖe atsɔ ade ŋugble vevie gbedodoɖatɔe. (Timoteo I, 6:6-8) Mawu subɔla siwo wɔe nenema—siwo ho ŋuawo le anyigbaa dzi le kpɔɖeŋumɔ nu be nuku tsekua nakpɔ nunyiame, ŋdɔ, kple nɔƒe—la le teƒeɖoɖo geɖe kpɔm tso Yehowa gbɔ. Sandra, si xɔ ƒe 26 la gblɔ be: “Ne mede ŋugble le yayra siwo mekpɔ le nyateƒea me ŋu la, mekpɔnɛ dzea sii be naneke mele xexeame si wòanam si sɔ kplii o!”—Psalmo 84:12.\n18. Aleke míawɔ ate ŋu anɔ Mawu ƒe nya la me ahanye Kristotɔ siwo doa dzi?\n18 Eyata edze ƒã be mí katã, ɖeviwo kple tsitsiawo siaa, míanɔ Mawu ƒe nya la me ahanye Kristo ƒe nusrɔ̃la siwo doa dzi ne Mawu ƒe nya la nɔa mía me ko. Eyata mina míakpɔ egbɔ be míaƒe kpɔɖeŋudzia ƒe anyigba la nagate asesẽ, wòanye esi dzi anyi mesɔ gbɔ ɖo o, alo gbe nato ɖe edzi gbeɖe o, ke boŋ míana wòabɔbɔ ahade to ɣesiaɣi. Le mɔ sia nu la, míate ŋu aƒo mía ɖokui ɖe Mawu ƒe nya la me bliboe ‘ahatse ku le dzigbɔɖeanyi me.’—Luka 8:15.\n^ mm. 1 Le nyati sia me la, míadzro nudidi siawo ƒe gbãtɔ me. Míadzro eve mamlɛawo me le nyati siwo kplɔe ɖo me.\n^ mm. 8 Le kpɔɖeŋu me, be nàde ŋugble le Biblia ƒe akpa aɖe si nèxlẽ ŋu kple gbedodoɖa la, àte ŋu abia ɖokuiwò be: ‘Ðe wòɖe Yehowa ƒe nɔnɔme ɖeka alo esi wu nenema fiaa? Aleke wòku ɖe Biblia ƒe tanya ŋui? Aleke mate ŋu azãe le nye agbenɔnɔ me alo azãe atsɔ akpe ɖe ame bubuwo ŋui?’\n^ mm. 16 Le Yesu ƒe lododoa ŋuti nuŋlɔɖi si le Nyanyuigbalẽ etɔ̃awo me nu la, xexe sia me ƒe vevesesewo kple dzidzɔdonu siwo nye: “Xexeame ƒe agbagbadzedzewo” “kesinɔnuwo ƒe beble” “nu mamleawo ƒe amedzodzro” kpakple ‘agbe sia me ƒe dzidzɔdonuwoe’ vu tsyɔ nukua dzi.—Marko 4:19; Mateo 13:22; Luka 8:14; Yeremya 4:3, 4.\n• Nukatae wòhiã be ‘míanɔ Yesu ƒe nya la me’?\n• Aleke míate ŋu ana Mawu ƒe nya nanɔ míaƒe dzi mee?\n• Amekawo ƒomevie anyigba vovovo ene siwo ŋu Yesu ƒo nu tsoe la tsi tre ɖi na?\n• Nukae nàwɔ ate ŋu akpɔ ɣeyiɣi atsɔ ade ŋugble le Mawu ƒe nya ŋu?\n‘WOLI KE ÐE NYATEƑEA ME’\nKRISTO ƒe nusrɔ̃la tsitsi geɖe ɖee fia le ƒeawo me be ‘yewoli ke ɖe nyateƒea me.’ (Petro II, 1:12) Nukae kpe ɖe wo ŋu wodo dzi? De ŋugble le woƒe nya aɖewo ŋu kpɔ.\n“Mexlẽa Biblia ƒe akpa aɖe hedoa gbe ɖa tsɔ wua ŋkeke ɖesiaɖe nui. Emegbe medea ŋugble le nusi mexlẽ ŋu.”—Jean, si xɔ nyɔnyrɔ le ƒe 1939 me.\n“Ŋugbledede le alesi Yehowa, amesi kɔkɔ ale gbegbe, lɔ̃ mí vevie ŋu naa mesena le ɖokuinye me be mele dedie eye wòdoa ŋusẽm be mayi edzi alé nuteƒewɔwɔ me ɖe asi.”—Patricia, si xɔ nyɔnyrɔ le ƒe 1946 me.\n“To Biblia sɔsrɔ̃ ƒe ɖoɖo nyui me léle ɖe asi kpakple ɖetsɔtsɔ le ‘Mawu ƒe nu goglowo’ me me la, mekpɔtɔ le mɔ la dzi.”—Korintotɔwo I, 2:10; Anna, si xɔ nyɔnyrɔ le ƒe 1939 me.\n“Mexlẽa Biblia kple míaƒe Biblia-srɔ̃gbalẽwo kple susu be matsɔ adzro nye dzi kple tamesusuwo mee.”—Zelda, si xɔ nyɔnyrɔ le ƒe 1943 me.\n“Ɣeyiɣi siwo me nye dzi dzea eme wu ɖesiaɖee nye esime mete ŋu te ɖe Yehowa ŋu le gbedodoɖa me hena wònya alesi tututu mesena le ɖokuinye mee.”—Ralph, si xɔ nyɔnyrɔ le ƒe 1947 me.\n“Medzea ŋkekea gɔme kple ŋkekea ƒe mawunyakpukpuia me dzodzro kple Biblia ƒe akpa aɖe xexlẽ. Esia na mekpɔa nya yeye aɖe dea ŋugble le eŋu le ŋkekea me.”—Marie, si xɔ nyɔnyrɔ le ƒe 1935 me.\n“Le gonyeme la, Biblia-gbalẽ aɖe ƒe kpukpui ɖesiaɖe me dzodzro nyea ŋusẽdoamenu ŋutɔŋutɔ nam.”—Daniel, si xɔ nyɔnyrɔ le ƒe 1946 me.\nƔekaɣie nèdia ɣeyiɣi tsɔ dea ŋugble le Mawu ƒe nyaa ŋu gbedodoɖatɔe?—Daniel 6:11b; Marko 1:35; Dɔwɔwɔwo 10:9.\nTo gbɔgbɔmenuwo tsɔtsɔ ɖo nɔƒe gbãtɔ me la, míate ŋu ‘atse ku le dzigbɔɖeanyi me’\nƉoe Ɖe Amewo Ɖoe Ɖe Amewo ‘Minɔ Nye Nya La Me’\nw03 2/1 axa 8-13


“Ðɔɖɔɖoɣi la” Ðo Vɔ!\nGbetakpɔxɔ—Tata Si Míesrɔ̃na | September 1, 2000\nEsi wòsusɔ vie Yesu nadzo yi dziƒo la, eƒe nusrɔ̃la wɔnuteƒewo dometɔ aɖewo biae be: “Aƒetɔ, ɖe nègale fiaɖuƒe la ɖɔ ge ɖo na Israel le ɣeyiɣi sia mea?” Alesi Yesu ɖo eŋui fia be ɣeyiɣi aɖe ava yi hafi Fiaɖuƒea nava. Le ɣeyiɣi ma me la, dɔ gã aɖe anɔ eyomedzelawo dzi woanɔ wɔwɔm. Ele be woanye Yesu ƒe ɖasefowo “le Yerusalem kple Yudea katã kple Samaria, eye vaseɖe anyigba ƒe seƒe ke.”—Dɔwɔwɔwo 1:6-8.\nMENYE ŋkeke, kwasiɖa, alo ɣleti ʋɛ aɖewo koe woatsɔ awɔ dɔ ma awu enu o. Gake nusrɔ̃lawo mehe ɖe megbe kura o, wodze gbeƒãɖeɖe gɔme. Ke hã woƒe susu medzo le ɖɔɖɔɖo ƒe nyaa dzi o. Apostolo Petro ƒo nu tso eŋu na ameha gã aɖe si ƒo ƒu ɖe Yerusalem, egblɔ be: “Mitrɔ le miaƒe dzi me, eye migbugbɔ, be woatutu miaƒe nuvɔ̃wo, bena ne gbɔɖemeɣi nava tso Aƒetɔ la ƒe ŋku me, eye wòadɔ Kristo Yesu, si woɖo ɖi na mi la ɖa. Amesi wòle na dziƒo be, wòaxɔ tsã vaseɖe nuwo katã ƒe ɖɔɖɔɖoɣi la dzi, esiwo ŋuti Mawu ƒo nu le, to eƒe nyagblɔɖila kɔkɔewo katã ƒe nu me tso xexeame ƒe gɔmedzedzea me.”—Dɔwɔwɔwo 3:19-21, míawoe te gbe ɖe edzi.\n“Ðɔɖɔɖoɣi” siawo ana ‘gbɔɖemeɣiwo’ natso Yehowa gbɔ ava. Ðɔɖɔɖo si ŋu nya wogblɔ ɖi la ava eme le akpa eve me. Gbã la, gbɔgbɔmeɖɔɖɔɖo si me gbɔɖeme le anɔ anyi, eye ele edzi yim fifia. Evelia, paradiso ŋutɔŋutɔ si woaɖo anyi le anyigba dzi akplɔe ɖo.\nÐɔɖɔɖoɣia Dze Egɔme\nAbe alesi apostolo Petro gblɔe na ameha ma le Yerusalem ene la, dziƒo ‘xɔ Yesu da ɖi.’ Woxɔe da ɖi vaseɖe ƒe 1914 me, esime Yesu xɔ eƒe fiaɖuŋusẽ eye wòdze dziɖuɖu gɔme henye Fia si Mawu tia. Petro gblɔe ɖi ɣemaɣi be, Yehowa ‘adɔ’ Via ‘ɖo ɖa’ le susua nu be Aɖe mɔ na Yesu be wòawɔ ame vevi si wònye le Mawu ƒe tameɖoɖowo me la ƒe wɔƒe. Biblia ɖɔ nudzɔdzɔa le kpɔɖeŋunyagbɔgblɔ me be: “Eye [Mawu ƒe dziƒohabɔbɔ dzi] ŋutsuvi, [Mawu ƒe Fiaɖuƒe si le Yesu Kristo si me, amesi] latsɔ gatikplɔ akplɔ dukɔwo katã.”—Nyaɖeɖefia 12:5.\nGake dukɔwo mewɔ susu aɖeke be yewoabɔbɔ ɖe Kristo ƒe dziɖulanyenye te o. Le nyateƒe me la, wodze etevi wɔnuteƒe siwo le anyigba dzi, amesiwo woyɔna egbea be Yehowa Ðasefowo, la dzi. Ðasefoawo lé ‘Yesu ƒe ɖaseɖiɖidɔa’ me ɖe asi goŋgoŋ abe alesi apostolo siwo do ŋgɔ na wo wɔe ene. (Nyaɖeɖefia 12:17) Wova nɔ tsitre tsim ɖe dɔ si Kristotɔ ɖianukware siawo nɔ wɔwɔm ŋu vevie tso dukɔ me yi dukɔ me. Le ƒe 1918 me la, wotsɔ alakpanyawo ɖe amesiwo xɔ ŋgɔ le Gbetakpɔxɔ Habɔbɔa ƒe dɔwɔƒegã le Brooklyn, New York, ŋu hekplɔ wo yi ʋɔnui eye wotso afia madzɔmadzɔ na wo be woayi mɔ ɣeyiɣi didi. Edze hena ɣeyiɣi aɖe abe ɖe egbeŋkekea me ɖaseɖiɖidɔ si wɔm wole “vaseɖe anyigba ƒe seƒe ke” la magadze edzi o ene.—Nyaɖeɖefia 11:7-10.\nGake le ƒe 1919 me la, woɖe asi le dɔwɔƒea ƒe tatɔ siwo wode gaxɔ me la ŋu eye emegbe woɖe wo le alakpanya siwo katã wotsɔ ɖe wo ŋu me. Womegblẽ ɣeyiɣi aɖeke hafi gadze gbɔgbɔmeɖɔɖɔɖodɔa wɔwɔ gɔme o. Tso ɣemaɣi la, nu le edzi dzem na Yehowa ƒe amewo le gbɔgbɔ me eye etɔgbe aɖeke medo ŋgɔ o.\nWowɔ gbeƒãɖeɖedɔa wòde didiƒe tsɔ fia nu dukɔwo katã me tɔwo be woawɔ nusiwo Kristo de se na eyomedzelawo be woawɔ. (Mateo 28:20) Dzidzemenya ka gbegbee nye si wònye be woakpɔ be amesiwo ɖea lãwo ƒe nɔnɔme fiana tsã la trɔ woƒe nukpɔsusu! Woɖe amenyenye xoxo, si nana woɖea nɔnɔmewo abe “dɔmedzoe,” “busunyagbɔgblɔ,” kple “ŋukpenanyawo” ene fiana la ɖi, eye wodo amenyenye yeye, ‘si wowɔ yeye to sidzedze vavãtɔ dzi ɖe [Mawu] amesi wɔe la ƒe nɔnɔme nu.’ Le gbɔgbɔmegɔmesese nu la, nyagblɔɖila Yesaya ƒe nyawo le eme vam fifia gɔ̃ hã be: “Amegãxi [amesi ɖea amegãxi ƒe nɔnɔme fiana tsã] anɔ alẽvi [amesi ɖea nɔnɔme fatu fiana] gbɔ, lãkle atsyɔ akɔ ɖe gbɔ̃vi gbɔ, nyivi, dzata kple nyi dami woanɔ wo nɔewo gbɔ.”—Kolosetɔwo 3:8-10; Yesaya 11:6, 9.\nÐɔɖɔɖo Bubuwo Gbɔna Kpuie!\nTsɔ kpe ɖe ɖɔɖɔɖo si na gbɔgbɔmeparadiso li egbea ŋu la, ɣeyiɣi si míaƒe ɣletinyigba azu paradiso ŋutɔŋutɔ la le aƒe tum kabakaba ŋutɔ. Anyigba ƒe akpa sue aɖee nye paradiso esime Yehowa da mía tɔgbui kple mía mama, Adam kple Xawa, ɖe Eden-bɔa me. (Mose I, 1:29-31) Ema tae míate ŋu agblɔ be woagbugbɔ aɖo Paradiso anyi ɖo. Gake hafi ema nava eme la, ele be woaɖe alakpasubɔsubɔ si medea bubu Mawu ŋu o ɖa le anyigba dzi. Xexeme sia ƒe dunyahelawoe akpɔ esia gbɔ. (Nyaɖeɖefia 17:15-18) Emegbe woatsrɔ̃ dunyahelaawo kple asitsalawo, kpakple wo dzi delawo. Mlɔeba la, woatu nu ɖe Mawu ƒe tsitretsiɖeŋula susɔeawo—Satana Abosam kple eƒe gbɔgbɔ vɔ̃wo—nu ƒe akpe ɖeka—si nye ɣeyiɣi si woatsɔ awɔ ɖɔɖɔɖodɔae. Le ɣeyiɣi ma me la, “gbegbe kple gbedadaƒo akpɔ dzidzɔ, tagba atso aseye, eye wòaƒo se abe dzogbenya ene.” (Yesaya 35:1) Anyigba bliboa avo tso fuɖename me. (Yesaya 14:7) Woafɔ ame miliɔn siwo ku gɔ̃ hã va agbe me le anyigba dzi. Amewo katã ase vivi na tafevɔsaa ƒe ɖɔɖɔɖoa ƒe viɖewo. (Nyaɖeɖefia 20:12-15; 22:1, 2) Ŋkuagbãtɔ, tokunɔ, alo xɔdrɔ̃ aɖeke manɔ anyigba dzi o. “Duametɔ aɖeke magblɔ be, yele dɔ lém o.” (Yesaya 33:24) Le Kristo ƒe Ƒe Akpe Ðeka Dziɖuɖua ƒe nuwuwu ko la, woaɖe asi le Abosam kple eƒe gbɔgbɔ vɔ̃wo ŋu hena ɣeyiɣi kpui aɖe eye woakpɔ afisi Mawu ƒe tameɖoɖo na anyigba va eme se ɖo. Mlɔeba la, woatsrɔ̃ wo tegbee.—Nyaɖeɖefia 20:1-3.\nNe anyigbaa ɖo ƒe akpe ɖeka la ƒe ɖɔɖɔɖoɣia ƒe nuwuwu la, “nusianu, si me gbɔgbɔ le” akafu Yehowa, eye woanɔ ekafukafu dzi yi ɖe mavɔmavɔ me. (Psalmo 150:6) Ànɔ wo domea? Àte ŋu anɔ wo dome.\nƉoe Ɖe Amewo Ɖoe Ɖe Amewo “Ðɔɖɔɖoɣi la” Ðo Vɔ!\nw00 9/1 axa 17-18\nÈnya Alesi Woalalaa?\nÐe Kristo Ƒe Tamesusu Ƒe Nɔnɔme Fia!\nNya Alesi Woalala!\nMíaƒe Domenyinu Xɔasi La—Nukae Wòfia Na Wò?\n‘Woƒoa Nu Tsoa Dɔmenyonyo Kple Lɔlɔ̃ Ŋu’\nTsidede Nyateƒea ƒe Kuwo le Chile\nYehowa Ðoa Eteƒe Na Amesiwo Wɔa Nuteƒe Nɛ La Godoo\nEke Ðe Nusi Dim Wòle Ɣeyiɣi Didi la Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 1, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 1, 2000\nGBETAKPƆXƆ—TATA SI MÍESRƆ̃NA September 1, 2000


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nPum, Jan, Dries, kple Otto, siwo nye Kristotɔ hamemegã ene siwo le Netherlands la, sɔ le nu geɖe me. Srɔ̃ kple vi le wo ame enea siaa si. Gakpe ɖe eŋu la, ƒe aɖewoe nye si va yi la, ɣeyiɣiawo katã ƒe ŋutilãmedɔ nɔ wo katã si, eye wonɔ aƒe gã dzeaniwo me. Gake wo katã va ɖe asi le woƒe ŋutilãmedɔwo ŋu hete woƒe ɣeyiɣi kple ŋusẽ katã zazã ɖe Fiaɖuƒea ƒe nuwo dodo ɖe ŋgɔ ŋu. Nukae kpe ɖe wo ŋu wowɔ tɔtrɔ sia? Wo ame enea siaa wɔ nɔnɔme siwo trɔ la ŋudɔ nyuie.\nMÍA dometɔ akpa gãtɔ ƒe nɔnɔmewo va trɔna godoo le mɔ aɖe nu. Tɔtrɔ geɖe, abe srɔ̃ɖeɖe, vidzidzi, alo dzila tsitsiwo dzi kpɔkpɔ, daa agba bubuwo ɖe ame dzi. Gake wo dometɔ aɖewo naa mɔnukpɔkpɔ geɖe mí be míakeke míaƒe Kristotɔwo ƒe subɔsubɔdɔa ɖe nu. (Mateo 9:37, 38) Le kpɔɖeŋu me, mía vi tsitsiwo aɖo wo ɖokui si, alo míaxɔ dzudzɔ le dɔme.\nTsɔ kpe ɖe eŋu la, togbɔ be enye nyateƒe be míaƒe nɔnɔmewo ate ŋu atrɔ míedii alo míedii o hã la, Kristotɔ aɖewo dze agbagba wɔ tɔtrɔ le woƒe nɔnɔmewo me si ʋu mɔnukpɔkpɔ na wo wodzi woƒe subɔsubɔdɔa ɖe edzi. Ema tututue Pum, Jan, Dries, kple Otto wɔ. Aleke wowɔe?\nNe Ðeviwo Ðo Wo Ðokui Si\nNuŋlɔɖiwo dzikpɔlae Pum nye le atikedzraƒe aɖe. Woa kple srɔ̃a Anny kple wo vinyɔnuvi eveawo kpɔa gome le kpekpeɖeŋu mɔɖeɖedɔa wɔwɔ me edziedzi. Azɔ hã Pum kple Anny wɔa ɖoɖo woɖea modzaka kple mɔɖela bubuwo. Wogblɔ be: “Esia kpɔ mía ta tso kuxi siwo hadede ƒomevi bubuwo ate ŋu ahe vɛ la me.” Esi nyɔnuviawo dzilawo ƒe kpɔɖeŋua wɔ dɔ ɖe wo dzi ta la, wo ame evea sia va zu gbesiagbe mɔɖelawo le sekɛndrisuku nuwuwu megbe.\nEsi ɖeviawo ɖo wo ɖokui si la, Pum kple Anny kpɔe be tɔtrɔ sia si va yewoƒe nɔnɔme me fifia na nu de yewo dzi le ɣeyiɣi kple ga gome yewoate ŋu anɔ mɔ zɔm anɔ teƒe dzeaniwo kpɔm alo akpɔ gome le modzakaɖeɖe bubuwo me. Ke hã, atsu kple asia tso nya me be yewoawɔ yewoƒe nɔnɔme yeyea ŋudɔ atsɔ keke yewoƒe Kristotɔwo ƒe subɔsubɔdɔa ɖe nui boŋ. Eyata Pum tsɔe ɖo eƒe dɔtɔ ŋkume be wòaɖe ŋkeke ɖeka le yeƒe dɔwɔŋkekewo me kwasiɖa ɖesiaɖe. Emegbe Pum wɔ ɖoɖo si na wòte ŋu dzea dɔ gɔme ŋdi ga 7:00 hekpãna ɣetrɔ ga 2:00. Gake dɔwɔŋkekea dzi ɖeɖe akpɔtɔ fia fetua hã ƒe ɖiɖi, si ŋu wòle be wòatrɔ ɖo. Ke hã, wokpɔ dzidzedze, eye le ƒe 1991 me la, Pum wɔ ɖeka kple srɔ̃a le gbesiagbe mɔɖeɖedɔa me.\nEmegbe wobia tso Pum si be wòava nye Yehowa Ðasefowo ƒe Takpexɔ aɖe dzikpɔla ƒe kpeɖeŋutɔ. Yɔyɔ ma fia be ele be srɔ̃tɔawo naʋu le aƒe si me wonɔ ƒe 30 la me ayi xɔ aɖe si le Takpexɔa me la me. Woʋu yi teƒea. Ðe afima nɔnɔ sesẽa? Anny ɖo eŋu be ɣesiaɣi si yewoƒe aƒe xoxoa me nɔnɔ dzro ye la, yebiaa ye ɖokui be, ‘Lot srɔ̃e nènyea?’ Egbe be ‘yemakpɔ megbe’ o.—Mose I, 19:26; Luka 17:32.\nPum kple Anny se le wo ɖokui me be yayra geɖe do tso yewoƒe nyametsotsoa me. Yayra gbogboawo dometɔ aɖee nye dzidzɔ si le Takpexɔa dzikpɔdɔwo wɔwɔ me, nutome gã takpekpewo ŋuti dzadzraɖodɔwo wɔwɔ, kple gododo nutome sue dzikpɔla (dzikpɔla mɔzɔla) siwo va ƒoa nuƒowo le takpexɔa me. Ɣeaɖewoɣi la, wosrãa hame vovovowo kpɔna ne Pum ɖawɔ nutome sue dzikpɔla kpeɖeŋutɔ ƒe dɔ.\nNukae na srɔ̃tɔ siawo kpɔ dzidzedze le woƒe subɔsubɔdɔa kekeɖenu me? Pum gblɔ be: “Ne tɔtrɔ gãwo va wò agbe me la, ele be nàɖoe kplikpaa awɔ nɔnɔme yeyea ŋudɔ nyuie alesi wòanya wɔe.”\nAsitɔtrɔ Wɔwɔ Ahanɔ Agbe Tsɛ\nVi etɔ̃ le Jan kple srɔ̃a Woth si. Abe Pum kple eƒe ƒomea ene la, Jan wɔ woƒe nɔnɔme aɖe si trɔ la ŋudɔ nunyatɔe. Dɔ nyui aɖe nɔ Jan si wòwɔ ƒe geɖe le gadzraɖoƒe, si me wòxɔa fetu nyui aɖe le, eye ena nu de wo dzi ŋutɔ le eƒe ƒomea me. Ke hã, edzronɛ ɣesiaɣi be yeakeke yeƒe subɔsubɔdɔa ɖe nu. Eɖe nu me be: “Esi ŋkekeawo va nɔ yiyim le nye agbe me la, nye ŋudzedzekpɔkpɔ ɖe nyateƒea ŋu va de to ɖe edzi, eye nye lɔlɔ̃ na Yehowa nu sẽ ɖe edzi.” Eyata le ƒe 1986 me la, Jan wɔ tɔtrɔ aɖe le eƒe nɔnɔmewo me. Egblɔ be: “Mewɔ tɔtrɔ aɖe si va míaƒe dɔwɔƒea la ŋudɔ heɖe nye dɔwɔgaƒoƒowo dzi kpɔtɔ. Nye nu wɔ nuku na nye dɔwɔhatiwo ale gbegbe be wotsɔ megbeŋkɔ nam be Diwodo, elabena dinsdag [Braɖa], woensdag [Kuɖa], kple donderdag [Yawoɖa] koe mewɔa dɔ. Nye fetu ɖiɖi alafa me mama 40. Medzra míaƒe aƒe heƒle tɔdzixɔ aɖe bena míate ŋu asubɔ le afisi Fiaɖuƒegbeƒãɖelawo ƒe hiahiã lolo wu le. Emegbe mewɔ ɖoɖo xɔ dzudzɔ le dɔme do ŋgɔ na nye dzudzɔxɔɣi ŋutɔŋutɔa; nye fetu gaɖiɖi ake alafa me mama 20, gake le ƒe 1993 me la, mete ŋu dze gbesiagbemɔɖeɖedɔa wɔwɔ gɔme.”\nEgbea Jan nye Kɔdzi Kadododzikpɔkɔmiti me tɔ, eye mɔnukpɔkpɔ su esi wònye takpekpedzikpɔla zi geɖe. Togbɔ be lãmegbegblẽ ɖea fu na Woth hã la, ewɔa kpekpeɖeŋumɔɖeɖedɔa ɣeaɖewoɣi. Wo vi etɔ̃awo katã ɖe srɔ̃ fifia, eye woa kple wo srɔ̃wo siaa nye Fiaɖuƒegbeƒãɖela veviedonulawo.\nAleke Jan kple Woth wowɔ te ŋu trɔ ɖe agbetsɛnɔnɔ ŋu? Jan ɖo ŋu be: “Esime nu nɔ mía si fũ la, míekpɔ egbɔ be ŋutilãmenuwo mexɔ míaƒe susu katã o. Fifia la, ɖewohĩ be míalala ɣeyiɣi aɖe hafi nuhiahiã aɖe nasu mía si ate ŋu ati ame vie ya, gake gbɔgbɔmeyayra kple mɔnukpɔkpɔ siwo su mía si la, nye teƒeɖoɖo si lolo wu sasasã.”\nAbe Jan kple Woth ene la, Dries kple srɔ̃a Jenny hã tso nya me be yewoanɔ agbe tsɛ bena yewoate ŋu akpɔ ɣeyiɣi geɖe na Fiaɖuƒenuwo. Dries kple Jenny wɔ mɔɖeɖedɔa vaseɖe esime wodzi vi. Eye be Dries nakpɔ eƒe ƒomea dzi la, ewɔ dɔ kple adzɔha gã aɖe henye woƒe dɔdzikpɔla. Eƒe dɔwɔwɔ dze eƒe dɔtɔwo ŋu ale gbegbe be wogblɔ nɛ be yewoadoe ɖe ŋgɔ. Gake Dries gbe dodoɖeŋgɔa elabena exɔxɔ abia ɣeyiɣi ʋɛ zazã ɖe Kristotɔwo ƒe dɔwɔnawo ŋu.\nƑome—kpakple Jenny dada si ƒe lãme gblẽ—dzi kpɔkpɔ bia srɔ̃tɔawo ƒe ɣeyiɣi kple ŋusẽ geɖe. Ke hã, woyi edzi tu mɔɖeɖedɔa wɔwɔ ƒe gbɔgbɔ ɖo. Nukae kpe ɖe wo ŋu wowɔ esia? Jenny ɖe eme ale: “Mɔɖelawo va nɔ mía gbɔ kpɔ, míekpea mɔɖelawo wova ɖua nu kpli mí, eye nutome sue dzikpɔlawo dzea míaƒe aƒeme.” Dries gblɔ kpee be: “Míenɔ agbe tsɛ heƒo asa na fenyinyi. Míetso nya me be míade ta dɔ gã aɖeke te alo aƒle aƒe gbeɖegbeɖe o, bena nu mawo nagava do kplamatse mí le etsɔme o.”\nViɖe geɖe do tso nyametsotso si Dries kple Jenny wɔ hewɔ asitɔtrɔ siwo na wokpɔ ɣeyiɣi geɖe na Fiaɖuƒenuwo la me. Wo viŋutsu eveawo siaa nye hamemegãwo fifia, eye ɖeka kple srɔ̃a le mɔɖeɖedɔa wɔm. Dries kple Jenny wɔ mɔɖela vevi dɔa eye emegbe Jenny zɔ kple Dries le nutome sue dɔa me. Fifia la, wonye lɔlɔ̃nu faa dɔwɔlawo le Betel, afisi Dries nye Alɔdzekɔmiti me tɔ le.\nDzudzɔxɔxɔ Do Ŋgɔ na Ɣeyiɣi Ðoɖia\nAbe Dries kple Jenny ene la, Otto kple srɔ̃a Judy hã nɔ mɔɖeɖedɔa wɔm hafi dzi wo vinyɔnu eveawo. Esi wo vi gbãtɔ ƒe fu nɔ Judy ƒo la, Otto nɔ nufiafiadɔ wɔm.\nEsi ɖeviawo nɔ tsitsim la, Otto kple Judy kpea mɔɖelawo va woƒe aƒemee edziedzi bena wo vinyɔnuviawo nate ŋu akpɔ dzidzɔ si Kristotɔwo ƒe ɣeyiɣiawo katã ƒe dɔwɔlawo kpɔna. Le ɣeyiɣi aɖe megbe la, wo vinyɔnuvi tsitsitɔ ge ɖe mɔɖeɖedɔa me. Emegbe ede Gilead Sukua, eye woa kple srɔ̃a wonye dutanyanyuigblɔlawo fifia le Afrika-dukɔ aɖe me. Wo vinyɔnuvi ɖevitɔ dze mɔɖeɖedɔa gɔme le ƒe 1987 me, eye Judy wɔ ɖeka kplii le ewɔwɔ me.\nEsi nɔnɔmeawo ƒe tɔtrɔ na Otto ƒe nufiaɣeyiɣiwo dzi ɖe kpɔtɔ le suku la, ezã ɣeyiɣi ma tsɔ wɔ mɔɖeɖedɔe. Mlɔeba eva ɖe asi le dɔa ŋu kura. Egbea Otto zãa eƒe nufiafia ŋutetea tsɔ doa ŋusẽ hamewoe le gbɔgbɔ me le mɔzɔzɔdɔa me.\nAɖaŋu kae Otto ɖona na amesiwo xɔ dzudzɔ le dɔme do ŋgɔ na ɣeyiɣi ɖoɖia? “Ne èxɔ dzudzɔ le dɔme la, mègaɖoe be yeagbɔ ɖe eme ƒe ɖeka alo wu nenema o. Ele bɔbɔe be ‘agbenɔnɔ nenema’ natsi ame si. Eteƒe madidi o àŋlɔ mɔɖeɖedɔa be. Ke boŋ dzi subɔsubɔdɔa ɖe edzi enumake.”\nAgbe me Nuteƒekpɔkpɔwo Ŋudɔwɔwɔ Wòaɖe Vi\nEnye nyateƒe be ŋusẽ megale nɔviŋutsuwo abe Pum, Jan, Dries, kple Otto ene ŋu abe alesi wònɔ esime wometsi alea o ene o. Gake tsitsinyenye, nuteƒekpɔkpɔ, kple nunya geɖe le wo si. (Lododowo 20:29) Wonya nusi vifofonyenye fia, eye le dɔwɔwɔ kple wo srɔ̃nyɔnuwo me la, nusi gbegbe vidadanyenye lɔ ɖe eme ŋuti nuteƒekpɔkpɔ aɖe ya teti le wo si. Woa kple wo srɔ̃nyɔnuwo kpɔ ƒomekuxiwo gbɔ eye woɖo teokrasitaɖodzinuwo na wo viwo. Otto gblɔ be: “Le ƒomenyawo ŋuti ɖaŋu ɖoɖo abe nutome sue dzikpɔla ene me la, ede dzinye be nye ŋutɔ menyi vi kpɔ.” Nenema kee vifofonyenye ƒe nuteƒekpɔkpɔ si le Dries si la nye kpekpeɖeŋu geɖe le Betel-ƒome si me ɖekakpui kple ɖetugbi geɖe le la me.\nẼ, nuteƒekpɔkpɔ siwo su nɔvi siawo si kpe ɖe wo ŋu wokpɔ nuhiahiã vovovowo gbɔ le hamewo me. Le kpɔɖeŋumɔ nu la, woƒe nuteƒekpɔkpɔwo na dɔwɔnu siwo wozãna la ɖa, bena wozã woƒe ŋusẽwo le mɔ ɖeviwo nu. (Nyagblɔla 10:10) Le nyateƒe me le ɣeyiɣi aɖewo koŋ me la, woate ŋu awɔ dɔ geɖe wu amesiwo si lãmesẽ le wu gake nuteƒekpɔkpɔ mele wo si o la.\nNɔvi siawo kple wo srɔ̃wo nye kpɔɖeŋu nyuiwo na sɔhɛwo le Yehowa ƒe amewo dome. Sɔhɛwo kpɔnɛ dzea sii be srɔ̃tɔwo abe nɔvi siawo ene ŋutɔ to kuxi siwo ŋu woƒoa nu tsoe le míaƒe Kristotɔwo ƒe agbalẽwo me la me hekpɔ wo me teƒeɖoɖowo. Edea dzi ƒo be míakpɔ ŋutsu kple nyɔnu siwo ɖea gbɔgbɔ si tɔgbe Kaleb ɖe fia la fiana, amesi togbɔ be etsi le ƒe me hã la, ebia be woatsɔ dɔ sesẽ aɖe ade asi na ye yeawɔ.—Yosua 14:10-12.\nMisrɔ̃ Woƒe Xɔse\nÐe nàte ŋu asrɔ̃ srɔ̃tɔ siwo ŋu míeƒo nu tsoe le nyati sia me la ƒe xɔse kple nuwɔnaa? Ðo ŋku edzi be wona nyateƒea zu woƒe agbenɔnɔmɔ. Wotu mɔɖeɖedɔa wɔwɔ ƒe didi ɖe wo viwo me. Abe alesi Jan gblɔe ene la, wowɔ esia to “kpɔɖeŋu ɖoɖo le lɔlɔ̃ ɖoɖo na Yehowa kple eƒe habɔbɔa me, ɖoɖowɔwɔ hena gomekpɔkpɔ le hadede nyuiwo me, kple alesi ɖeviawo nasu te ate ŋu akpɔ wo ɖokui dzi fiafia wo me.” Azɔ hã wowɔa dɔ hefena ɖekae le ƒomea me. Pum gblɔ be: “Zi geɖe le mɔkeɣiwo la, ƒome bliboa yia gbeadzi le ŋdi me gbɔna va ɖea modzaka le ŋdɔ me ɖekae.”\nGakpe ɖe eŋu la, Kristotɔ siawo wɔ ɖoɖo do ŋgɔ bena esi woƒe nɔnɔmewo trɔ la, wonɔ klalo wɔ nɔnɔme yeyea ŋudɔ wòɖe vi. Woɖo taɖodzinuwo hewɔ nyametsotso siwo kpe ɖe wo ŋu woɖo woƒe taɖodzinuawo gbɔ kaba. Wodi mɔ siwo nu woato azã ɣeyiɣi suewo ɖe ŋutilãmedɔwo ŋu helɔ̃ be yewoanɔ agbe ɖe fetu suewo nu. (Filipitɔwo 1:10) Srɔ̃nyɔnuawo do alɔ wo srɔ̃wo bliboe. Didi sẽŋu nɔ wo katã me be yewoage ɖe ‘dɔ geɖe wɔwɔ ƒe ʋɔtru gã’ la me, eye woxɔ yayra geɖe tso Yehowa gbɔ.—Korintotɔwo I, 16:9; Lododowo 10:22.\nÐe didia le wò hã mewò be yeakeke yeƒe subɔsubɔdɔa ɖe nua? Ne nenemae la, nɔnɔme siwo trɔ la ŋudɔwɔwɔ nyuie ate ŋu akpe ɖe ŋuwò nàwɔ ema tututu.\nPum kple Anny le Takpexɔ dzikpɔdɔwo wɔm\nJan kple Woth le gome kpɔm le gbeƒãɖeɖedɔa me\nDries kple Jenny le subɔsubɔm le Betel\nOtto kple Judy le dzadzram ɖo na hame bubu sasrãkpɔ\nƉoe Ɖe Amewo Ɖoe Ɖe Amewo Miwɔ Nɔnɔme Siwo Trɔ Ŋudɔ Nyuie\nw03 3/1 axa 19-22


Nukata Wòle Be Manya Tɔgbuinye Kple Mamanye Nyuie?\nNyɔ! | 2001-05-08\nGBE BUBU Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian\n“Ne masɔmasɔ ɖo mía kple danye dome la, Mama kpena ɖe mía ŋu be míedzraa mía dome ɖo.”—Damaris.\n“LE ŊUTINYA katã me la, tɔgbuiwo kple mamawo nye amesiwo kpɔa ƒome ƒe ɖekawɔwɔ ta bene ƒome ƒe dzidzenuwo magabu o.” Aleae Ðk. Arthur Kornhaber ŋlɔ ɖe eƒe agbalẽ si nye Grandparent Power! me. Eŋlɔ kpee be: “Wonyea nufialawo, amesiwo naa kpekpeɖeŋu dzilawo, ŋutinyanyalawo, hehenalawo, aɖaŋuɖolawo, kple modzakaɖelawo gɔ̃ hã, eye le esia ta akpa si wowɔna le susu, hadome, kple gbɔgbɔ me gome la le vevie ŋutɔ. Nyemesea nusitae mía tɔwo gbea bubudede akpa vevi vovovo siwo tɔgbuiwo kple mamawo wɔna ŋu la gɔme o.”\nLe blemaɣeyiɣiwo me la, tɔgbuiwo kple mamawoe nyea gɔmeɖokpe na ƒomegbenɔnɔ, vevietɔ le Yehowa Mawu subɔlawo dome. Biblia de se na Israel-viwo be woade bubu kple asixɔxɔ ame tsitsiwo ŋu. (Mose III, 19:32) Wobua tɔgbuiwo kple mamawo be edze be woade bubu wo ŋu vevie ŋutɔ.—Timoteo I, 5:4.\nNublanuitɔe la, nuwo trɔ. Zi geɖe la, ƒometɔwo dome didina tsoa wo nɔewo gbɔ, eye sɔhɛ geɖe mete ŋu kpɔa wo tɔgbuiwo kple mamawo edziedzi o. Amewo ƒe nɔnɔmewo hã trɔ. Le xexeame ƒe akpa geɖewo la, womewɔa nu ɖe ame tsitsiwo—kple ƒometɔwo gɔ̃ hã—ŋu le bubu me o. (Timoteo II, 3:1-3) Edze abe nusi woyɔna be ame tsitsiwo kple ɖeviwo dome kadodo manɔanyi si le dzidzimewo dome tsã la le lolom ɖe edzi fifia ene. Sɔhɛ geɖe bua wo tɔgbuiwo kple mamawo be wonye tsigãdzitɔwo eye be womenya egbeŋkekea me nyawo o. Womebunɛ be ame tsitsi siawo ate ŋu ase nyaƒoɖeamenu kple kuxi siwo sɔhɛwo dzea ŋgɔe egbea la gɔme o.\nNe aleae nèsena le ɖokuiwò me la, ke lɔ̃ faa nàgagbugbɔ nyaa ŋu abu! Elabena asixɔxɔ gã aɖe le tɔgbuiwòwo kple mamawòwo nyanya nyuie ŋu—vevietɔ ne wonye Mawu vɔ̃lawo. Eye ne mèkpɔ nya amesi ƒomeviwo wonye haɖe o la, ate ŋu anye be nu vevi aɖe le ŋuwò tom. Le mɔ ka nu?\nNunya Kple Aɖaŋuɖoɖo Tsoƒe\nSɔhɛ geɖe va kpɔe be tɔgbuiwo kple mamawo ate ŋu anye bebeƒe le sɔhɛmenɔɣi ƒe ɣeyiɣi sesẽwo me. Seventeen magazine gblɔ be: “Le esi ƒe geɖe ƒe nuteƒekpɔkpɔ su wo si le agbenɔnɔ me ta la, wote ŋu naa kpekpeɖeŋu le kuxiwo gbɔ kpɔkpɔ me wu hatiwòwo, amesiwo le kame tem kple nusiwo tututu le fu ɖem na wò la. Zi gbãtɔ enye ma si mia kple hatiwòwo míele agbe me tɔtrɔ sesẽwo me tom; tɔgbuiwò kple mamawò to emawo ƒomevi geɖe me. Nunya nɔa wo si zi geɖe eye wobina hã.” Ðeko aɖaŋuɖoɖo sia gagbugbɔ nusi Biblia gblɔ ƒe alafa geɖe la gblɔ ake be: “Atsyɔ̃fiakuku enye ta ƒowɔ, dzɔdzɔenyenye ƒe mɔ dzi wokpɔnɛ lena.”—Lododowo 16:31.\nNyateƒee, anɔ eme be xexe si to vovo kura na esi me nèle fifia mee tɔgbuiwòwo kple mamawòwo tsi le. Gake kakaɖedzi ate ŋu anɔ asiwò be ɣeaɖewoɣi la, woawo hã wose seselelãme siwo nèle avu wɔm kpli fifia la le wo ɖokui me nenema ke. Togbɔ be nuteƒekpɔkpɔ manɔ asiwò fũ le seselelãme siawo gbɔ kpɔkpɔ me o hã la, tɔgbuiwòwo kple mamawòwo tsɔ woƒe agbemeŋkekewo katã nɔ te ɖe wo nui. (Lododowo 1:4) Ame dzɔdzɔe Hiob bia be: ‘Ðe nunya mele amegã ɖeɖiwo si, eye tagbɔ kɔkɔ li na ame tsitsiwo oa?’ (Hiob 12:12) Ẽ, susu ma tae tɔgbuiwo kple mamawo ate ŋu anye kpekpeɖeŋunalawo ŋutɔŋutɔ ɣesiaɣi ne sɔhɛ aɖe hiã na aɖaŋuɖoɖo, dzideƒonamenya, alo kpekpeɖeŋu si da sɔ.\nLe kpɔɖeŋu me, ɖetugbivi si nye Damaris mama nɔ Damaris kple dadaa gbɔ le aƒe ɖeka me le dugã me. Damaris gblɔ be: “Ne masɔmasɔ ɖo mía kple danye dome la, Mama kpena ɖe mía ŋu be míedzraa mía dome ɖo. Efiaa mɔ bubu si nu wòle be mabu nyaa ŋu atoe lam.”\nNusia tɔgbe ke dzɔ ɖe Alexandria hã dzi esime eƒe ƒomea ʋu eye wòhiã be wòayi suku bubu. Alexandria gblɔ be: “Nye nufiala yeyea ƒe nya me sẽ eye dzi kunɛ kabakaba.” Eyata esesẽ na Alexandria be wòaɖe dzi ɖi le suku yeyea me. Gake mamae nye amesi kpe ɖe eyama ŋu. Ede dzi ƒo na Alexandria be wòatsɔ susu nyui abu nɔnɔmea ŋui. Alexandria gblɔ be: “Fifia nye sukua kple nye nufiala la ƒe nu dzɔa dzi nam.”\nÐekakpui aɖe si le Brazil si woyɔna be Rafael gblɔ le kpekpeɖeŋu si tɔgbuiawo kple mamaawo nae esime wògayi suku bubu aɖe le dodo le suku kɔkɔ vɔ megbe ŋu be: “Woɖo aɖaŋu geɖe nam tso hadede kple alesi woanɔ te ɖe atikevɔ̃ɖiwo ƒe kuxiwo nui ŋu.” Fifia, Rafael nye ɣeyiɣiawo katã ƒe nyanyuigblɔla.\nEda LeShan si si mamayɔviwo le gblɔ eya ŋutɔ ƒe nuteƒekpɔkpɔ ɖe eƒe agbalẽ si nye Grandparenting in a Changing World me. Eŋlɔ bena: “Mamayɔvinye nyɔnu yɔm gbeɖeka gblɔ bena: ‘Mama, medi be nàkpe ɖe ŋunye manɔ te ɖe hatiwo ƒe nyaƒoɖeamenu nu.’ Eƒe sukuxɔmevi aɖewo le agbagba dzem be yewoana wòaɖo gbe ɖi kple ŋutsuviwo, siwo dometɔ aɖewo yɔnɛ le telefon dzi.” Le mamayɔvia ƒe biabia nu la, mamaa te ŋu ɖo aɖaŋu si me kpekpeɖeŋu si hiãe le la nɛ. Àkpɔe be dzeɖoɖo kpuie kple tɔgbui alo mama lɔ̃ame ate ŋu anye afisi woakpɔ agbenyuinɔnɔ ƒe ŋusẽdodo tsoe nenema ke.\nZi geɖe la, tɔgbuiwo kple mamawo nyea kpeɖeŋutɔwo, vevietɔ le ƒomea ƒe xaxawo, abe dɔlényawo alo kunyawo ene, me. Esi dɔléle sesẽ aɖe wu Lacey si nye ɖevi dzaa fofo la, mamaa kpe ɖe eŋu wòte ŋu nɔ te ɖe enu. Lacey gblɔ be: “Míeva lé ɖe mía nɔewo ŋu wu tsã.”\nLɔlɔ̃ ƒe Nublanu Tɔxɛ Aɖe\nAdzɔ hã be nyahehe si nɔa sɔhɛwo kple wo dzilawo dome ɣeaɖewoɣi la manɔ mia kple tɔgbuiwòwo kpakple mamawòwo dome o. Nukatae wòate ŋu anɔ alea? Susu ɖekae nye be ƒomedodo tɔxɛ aɖe nɔa amewo kple wo tɔgbuiwo kpakple wo mamawo dome zi geɖe. Biblia gblɔ be: “Amegã ɖeɖi ƒe fiakuku enye viawo ƒe viwo.”—Lododowo 17:6.\nÐo ŋku edzi hã be dziwòlawo—menye tɔgbuiwòwo kple mamawòwo o—dzie agba kpekpea le be woanyi wò “le Aƒetɔ la ƒe hehe kple nuxɔxlɔ̃ la me.” (Efesotɔwo 6:4) Esi wònye be agba kpekpe fũ megale tɔgbuiwòwo kple mamawòwo dzi o ta la, womahe nya ɖe ŋuwò fũ abe dziwòlawo ene o. Gakpe ɖe eŋu hã, ƒomea dzi kpɔkpɔ gbesiagbe ƒe agbanɔamedziwo kple nyaƒoɖeamenuwo menyea ame tɔgbuiwo kple mamawo tɔ o. Le esi woavo vie tso agbanɔamedzi siawo me ta la, anɔ bɔbɔe na wo wu be woakpɔ wò nuhiahiãwo gbɔ alo aɖo to wò. Tom, amesi xɔ ƒe 17 la, gblɔ alesi tɔgbuiawo kple mamaawo tsɔ ɖe le emee nɛ. Woɖoa ‘nunana suesuewo ɖee le nyatakaka nyui si woxɔna tso eŋu le suku ta’; woxe eƒe saŋkuƒoƒosrɔ̃sukufewo gɔ̃ hã nɛ.\nLe nyateƒe me la, menye tɔgbui kple mamawo katãe ate ŋu ana nusiawo o, gake woate ŋu aɖe alesi wotsɔ ɖe le eme na wòe la afia, ɖewohĩ to wò kafukafu kple dzidede ƒo na wò alo toɖoɖo wò ɣesiaɣi me. Esia ate ŋu ana be mia kpli wo dome nanɔ kplikplikpli. Damaris gblɔ le mamaa ŋu be: “Enaa meɖea dzi ɖi, eye mate ŋu ayi egbɔ aƒo nu kplii ɣesiaɣi elabena—ne susu mele nya si gblɔm mele me le ɣeyiɣi ma me o hã la—elɔ̃na faa ɖoa tom.” Sɔhɛ aɖe si ŋkɔe nye Jônatas hã se vivi na nuƒoƒo faa kple mɔnukpɔkpɔ si nɔ esi be wòaƒo nu tso nya veviwo ŋu na tɔgbuiawo kple mamaawo nenema ke.\nEnye Kpekpe Ðe Ame Nɔewo Ŋu\nTogbɔ be tɔgbuiwòwo kple mamawòwo ate ŋu atsɔ woƒe nunya kple lɔlɔ̃ na wò hã la, woawo hã woate ŋu akpɔ viɖe tso wò sɔhɛmenɔnɔ ŋusẽ kple zɔhɛnyenye me. Le mɔ ka nu? Mɔ geɖe li siwo nu nàte ŋu akpe ɖe tɔgbuiwòwo kple mamawò ŋu ahado alɔ wo le. Zi geɖe la, ŋusẽ menɔa wo ŋu o. Alo lãmegbegblẽ anɔ fu ɖem na wo. Ðikeke mele eme o be dzi aɖo wo ƒo ne èkpe ɖe wo ŋu le nuƒeƒle kple aƒemedɔwo wɔwɔ na wo me.\nTɔgbui kple mama geɖewo nye ahowo alo ahosiwo eye wosena le wo ɖokui me ɣeaɖewoɣi be yewotsi akogo. Ne ètsɔ ɖe le eme na wo vevie la, àte ŋu awɔ geɖe atsɔ akpe ɖe wo ŋui be woaɖu akogotsitsi ƒe seselelãmea dzi ahatu dzidzɔ si le wo si ɖe agbe ŋu la ɖo ɖe edzi. Esia wɔwɔ enye mɔ siwo dzi míato awɔ ɖe se si Biblia de be ‘nàɖo eteƒe na tɔgbuiwò kple mamawòwo; elabena esia nyo le Mawu ŋku me’ la dzi dometɔ ɖeka.—Timoteo I, 5:4.\nÐikeke mele eme o be tete ɖe tɔgbuiwòwo kple mamawòwo ŋu kplikplikpli ate ŋu atu wò agbenɔnɔ—kpakple woawo hã tɔ—ɖo! Ðewohĩ va ɖo fifia la, mànya te ɖe wo ŋu kplikplikpli o. Ðewohĩ èdi be yeawɔ esia gake mènya alesi nàdze egɔmee o. Anye be tɔgbuiwò kple mamawòwo gbɔ didi tso mia gbɔ alo be dziwòlawo dome klã eye esia na mia kple tɔgbuiwòwo kple mamawòwo dome didi ɖe edzi. Nyati aɖe si ava emegbe la aɖo alesi nàte ŋu awɔ nui ɖe nɔnɔme sia ŋu ŋuti ɖaŋu nyui aɖewo.\nTɔgbuiwo kple mamawo ate ŋu anye toɖola nyuiwo kple aɖaŋuɖoɖo kple kpekpeɖeŋu tsoƒe\nKpe ɖe tɔgbuiwòwo kple mamawòwo ŋu\nƉoe Ɖe Amewo Ɖoe Ɖe Amewo Nukata Wòle Be Manya Tɔgbuinye Kple Mamanye Nyuie?\ng01 5/8 axa 30-32\nGaxɔwo Ðo Xaxa Me\nÐe Egbɔkpɔnua Ke Ganye Kuxia ƒe Akpa Aɖea?\nÐe Nuvlowɔlawo Ate ŋu Atrɔ Vavãa?\nSoviettɔwo Ƒe Subɔsubɔhawo Dzi Dzedze\nAmesiwo Koŋ Soviettɔwo Tɔ Ŋkui\nAlesi Subɔsubɔhawo wɔ Te Ŋu Li Ke\nEtsɔme Kae Li Na Subɔsubɔhawo?\nMozambique Ƒe Tɔɖɔɖɔwo—Alesi Kristotɔwo Kpe Ðe Amesiwo Ŋu Nu Gblẽ Le la Ŋui\nYudatɔwo ƒe Dukɔ me Mawue Yehowa Nyea?


Europa Ƒe Ʋɔnudrɔ̃ƒea Bia Tso Armenia Dziɖuɖua Si Be Wòaxe Fe Na Yehowa Ðasefo 17\nGBE BUBU Afrikaans Albanian Armenian Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse German Greek Hungarian Igbo Indonesian Italian Japanese Kinyarwanda Korean Lithuanian Malagasy Norwegian Polish Portuguese Romanian Russian Serbian Serbian (Roman) Sesotho (Lesotho) Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nWobia Tso Armenia Dziɖuɖua Si Be Wòaxe Fe Na Yehowa Ðasefo 17\nSTRASBOURG le France—Le November 27, 2012 dzi la, Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea tso nya me be ele be Armenia dziɖuɖua naxe home si nye euro 112,000 (dɔlar 145,226) ɖe nu siwo dome wògble kple senyawo ƒe fe na ame 17 siwo gbe be yewomawɔ asrafodɔ o le woƒe dzitsinya ta.\nLe ƒe 2005 me la, ɖekakpui 17 siwo nye Yehowa Ðasefowo nɔ dziɖuɖudɔ bubu aɖe wɔm ɖe asrafodɔ teƒe. Gake esi wova de dzesii be dɔ sia le asrafowo ƒe dzikpɔkpɔ te, eye wòna yewoƒe dzitsinya le fu ɖem na yewo la, wodzudzɔ dɔa wɔwɔ. Esia na wolé wo hekplɔ wo yi ʋɔnui. Wozi wo dometɔ aɖewo dzi ɖe ga me ɣleti geɖe va se ɖe esime wowu nyaa dɔdrɔ̃ nu, eye mlɔeba la, wode wo dometɔ 11 mɔ́. Ame siawo dometɔ aɖewo anɔ mɔ́ me ƒe eve eye ɖewo anɔe ƒe etɔ̃.\nEuropa Ƒe Ʋɔnudrɔ̃ƒea tso nya me be ale si wolé ame siawo hekplɔ wo yi ʋɔnu be wonye nu vlo wɔlawo hede wo mɔ́ la mele se nu o, elabena ɣemaɣi le ƒe 2005 me la, se aɖeke menɔ Armenia dziɖuɖua si si gblɔ be enye nu vlo wɔwɔ be ame nagbe be yemawɔ dziɖuɖudɔ bubu aɖe ɖe asrafodɔ teƒe o. Ʋɔnudrɔ̃ƒea tso nya me be Armenia dziɖuɖua tu afɔkpo Yehowa Ðasefoawo ƒe ablɔɖe kple dedienɔnɔ si le ɖekawɔwɔ me kple Europa Amegbetɔ Ƒe Gomenɔamesiwo Ŋuti Ðoɖo ƒe Se 5 lia. Togbɔ be Armenia dziɖuɖua te fli ɖe nu vlo wɔwɔ ƒe nya si wòtsɔ ɖe ame 17 ŋu me hã la, egbe be yemaxe fe aɖeke na wo ɖe fɔbubu wo be wonye nu vlo wɔlawo kple wo dede mɔ́ madzemadzee la ta o. Le ema yome me la, Ʋɔnudrɔ̃ƒea bia tso Armenia dziɖuɖua si be wòaxe fe na wo ɖe wo ŋu gbegblẽ kple ga si wogblẽ le senyawo me la na wo.\nWodrɔ̃ ʋɔnu sia le ʋɔnu etɔ̃ bubu siwo ku ɖe akpaɖekedzimademade ƒe nyawo ŋu si me Europa Ƒe Ʋɔnudrɔ̃ƒea tso nya me wòyi ɖe Armenia dziɖuɖua dzi la megbe. Le nyaa dɔdrɔ̃ eneawo katã me la, Armenia dziɖuɖumegãwo sẽ ŋuta le Yehowa Ðasefo siwo gbe be yewomawɔ asrafodɔ le dzitsinya ta o la ŋu hetu nu kpli wo abe nu vlo wɔla vɔ̃ɖiwoe wonye ene.\nAndré Carbonneau, si nye ame siwo nu wotso la ƒe senyala gblɔ be: “Ale si Europa Ƒe Ʋɔnudrɔ̃ƒea drɔ̃ nyae ɖee fia be wowɔ nu madzɔmadzɔ ɖe Yehowa Ðasefowo ŋu. Dukɔ siwo katã le Europa Aɖaŋudehaa me kple dukɔwo abe Eritrea, South Korea kpakple Titina Asia dukɔwo asrɔ̃ nu tso ale si nyametsotsoawo va yi ɖe Armenia dziɖuɖua dzi le Europa Ƒe Ʋɔnudrɔ̃ƒea ku ɖe gome si le Yehowa Ðasefowo si be woagbe asrafodɔ la me.”


Sɔhɛwo, Miate Ŋu Akpɔ Dzidzedze Le Agbe Me | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kenya Tokunɔgbe Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Èna menya agbemɔ la.”—PS. 16:11.\nHADZIDZI: 133, 89\nALEKE PSALMO 16 LIA ATE ŊU AKPE ÐE ŊUWÒ BE . . .\nnàna Yehowa nanye wò “gome”?\nnàtia xɔlɔ̃ vavãwo ahati taɖodzinu nyuiwo yome?\nnàsrɔ̃ ale si nàlɔ̃ nyui ahalé fu vɔ̃?\n1, 2. Aleke Tony ƒe ŋutinyaa ɖee fia be míate ŋu awɔ tɔtrɔwo le agbe me?\nTONY fofo meli esime wònɔ tsitsim o. Enɔ sekɛndrisuku dem, gake metsɔ ɖeke le sukua dede me o. Enɔ didim gɔ̃ hã be yeadzudzɔ sukua dede. Le kwasiɖanuwuwuwo la, Tony yina ɖakpɔa filmwo alo ɖanɔa exɔlɔ̃wo gbɔ. Mewɔa ŋutasẽnu o, eye mezãa atike vɔ̃ɖiwo hã o, ke hã, taɖodzinu aɖeke menɔ esi le agbe me o. Meka ɖe edzi gɔ̃ hã be Mawu li o. Gbe ɖeka, esi Tony do go Yehowa Ðasefo atsu kple asi aɖe la, egblɔ nu si tae meka ɖe edzi be Mawu li o la na wo eye wòbia nya geɖewo hã. Wotsɔ agbalẽ gbadza eve siwo nye The Origin of Life (Ale Si Nu Gbagbewo Wɔ Va Dzɔ) kple Was Life Created? (Ðe Wowɔ Nu Gbagbewoa?) la nɛ be wòaxlẽ.\n2 Esi atsu kple asia trɔ yi Tony gbɔ la, wokpɔe be etrɔ eƒe susu keŋkeŋ. Esrɔ̃ agbalẽawo ale gbegbe be ɖeko woŋlɔ́ hetugu keŋ. Tony gblɔ na wo be: “Mawu aɖe li kokoko.” Elɔ̃ be woasrɔ̃ Biblia kpli ye, eye vivivi la, ale si wòbua agbeae la trɔ keŋkeŋ. Hafi Tony nadze Biblia sɔsrɔ̃ gɔme la, mewɔa dɔ nyuie le suku o, gake azɔ la, eva nye sukuvi siwo wɔa dɔ nyuie la dometɔ ɖeka. Esia wɔ nuku na woƒe sukutatɔ si nya be Ðasefowo va nɔ Biblia srɔ̃m kple Tony la gɔ̃ hã. Egblɔ nɛ be: “Wò nɔnɔme trɔ ale gbegbe, eye èle vevie dom nu le suku fifia wu tsã. Esi nèva le ha dem kple Yehowa Ðasefowo ta yea?” Tony ɖo eŋu nɛ be nenema tututue, eye wòɖi ɖase nɛ. Tony wu sekɛndrisukua nu dzidzedzetɔe, eye fifia, eva zu gbesiagbe mɔɖela eye wònye subɔsubɔdɔwɔla hã. Ele dzidzɔ kpɔm fifia, elabe enyae be Fofo lɔ̃ame aɖe le ye si, si nye Yehowa.—Ps. 68:5.\nÐO TO YEHOWA, EYE ÀKPƆ DZIDZEDZE\n3. Aɖaŋu kae Yehowa ɖo na sɔhɛwo?\n3 Tony ƒe ŋutinyaa na míekpɔe be Yehowa tsɔ ɖe le eme na mi sɔhɛwo ale gbegbe. Edi be agbea nadze edzi na mi eye miakpɔ dzidzeme vavãtɔ le agbe me. Eya ta, ele aɖaŋu ɖom na mia dometɔ ɖe sia ɖe be: “Ðo ŋku Wɔwòla Gã la dzi le wò sɔhɛmenɔɣi.” (Nyagb. 12:1) Esia wɔwɔ menɔa bɔbɔe ɣesiaɣi le egbexexea me o. Ke hã, anya wɔ. Le Mawu ƒe kpekpeɖeŋu me la, àte ŋu akpɔ dzidzedze, menye le wò sɔhɛmenɔɣi ɖeɖe ko o, ke le wò agbemeŋkekewo katã hã me. Be míate ŋu ase nya sia gɔme nyuie la, míadzro nu si kpe ɖe Israel-viwo ŋu wote ŋu xɔ Ŋugbedodonyigbaa kple nu si kpe ɖe David ŋu wòɖu Goliat dzi la me.\n4, 5. Nu kae míate ŋu asrɔ̃ tso ale si Israel-viwo xɔ Kanaan-nyigbaa kple ale si David ɖu Goliat dzi la me? (Kpɔ nɔnɔmetata siwo le nyati sia ƒe gɔmedzedze.)\n4 Esi Israel-viwo gogo Ŋugbedodonyigbaa la, Mawu mebia tso wo si be woasrɔ̃ aʋawɔwɔ alo woabi ɖe aʋawɔnuwo zazã me o. (5 Mose 28:1, 2) Ke boŋ, egblɔ na wo be, ele be woaɖo to yeƒe sededewo eye woaɖo ŋu ɖe ye ŋu. (Yos. 1:7-9) Le amegbetɔ ƒe nukpɔkpɔ nu la, susu mele nya ma me o! Gake aɖaŋuɖoɖo nyuitɔ kekeakee nye ema, elabena Yehowa na eƒe amewo ɖu Kanaantɔwo dzi enuenu. (Yos. 24:11-13) Ɛ̃, toɖoɖo Mawu bia be xɔse nanɔ ame si, eye ne xɔse sia le ame si la, ekpɔa dzidzedze godoo. Nyateƒe matrɔmatrɔe nya sia nye. Nenemae wòle tso blema ke va de asi na egbe.\n5 Aʋakalẽtɔ ye Goliat nye; ekɔkɔ meta 3 kloe eye wòbla aʋakpa eteƒe mekɔ o. (1 Sam. 17:4-7) Ke hã, nu eve koe nɔ David ya si: ɖekae nye eƒe akafo la, eye eveliae nye be, exɔ eƒe Mawu, Yehowa, dzi se. Ame siwo si xɔse mele o la abu David bometsilae. Gake woda ƒu ŋutɔ! Goliat boŋue nye bometsila la.—1 Sam. 17:48-51.\n6. Nu kawo mee míadzro azɔ?\n6 Le nyati si do ŋgɔ na esia me la, míedzro nu ene siwo nana míekpɔa dzidzɔ kple dzidzedze le agbe me la me. Woawoe nye be míana mía kple Yehowa dome nanɔ kplikplikpli, míadze xɔlɔ̃ ame siwo lɔ̃ Mawu, míaɖo taɖodzinu nyuiwo na mía ɖokui, eye míade asixɔxɔ ablɔɖe si Mawu na mí la ŋu. Le nyati sia me la, míadzro mɔ bubu siwo nu nu siawo ate ŋu aɖe vi na mí le la me. Be míawɔ esia la, míadzro gɔmeɖose aɖewo siwo dze le Psalmo 16 lia me la me tsitotsito.\nNA WÒ KPLE YEHOWA DOME NANƆ KPLIKPLIKPLI\n7. (a) Aleke nàɖɔ ame si nye gbɔgbɔmemee? (b) Nu kae nye David ƒe “gome,” eye aleke esia ɖe vi nɛ?\n7 Ame si nye gbɔgbɔmeme la xɔa Mawu dzi se, eye edzea agbagba be yeanya Mawu ƒe susu le nuwo ŋu. Eɖea mɔ Mawu fiaa mɔe, eye edina vevie be yeaɖo toe. (1 Kor. 2:12, 13) David nye esia ƒe kpɔɖeŋu nyui aɖe. Edzi ha be: “Yehowae nye nye gome, domenyinu si wodzidze nam kple nye kplu.” (Ps. 16:5) “Gome” si ŋu David ƒo nu tsoe la ku ɖe ƒomedodo nyui si le eya kple Yehowa Mawu si wòsi tso la dome hã ŋu. (Ps. 16:1) Aleke esia ɖe vi nɛ? Egblɔ be: “Nye ameti bliboa le aseye tsom.” Ɛ̃, nu bubu aɖeke menana David kpɔa dzidzɔ wu ƒomedodo kplikplikpli si nɔ eya kple Mawu dome o!—Xlẽ Psalmo 16:9, 11.\n8. Nu siwo nana ame kpɔa dzidzeme vavãtɔ le agbe me la dometɔ aɖewo ɖe?\n8 Ame siwo tsɔ agbeɖuɖu ɖo dɔe alo tsia dzi ɖe gakpɔkpɔ ŋu la mate ŋu akpɔ dzidzɔ si David kpɔ la gbeɖe o. (1 Tim. 6:9, 10) Nɔviŋutsu aɖe si le Canada la gblɔ be: “Menye nu si ate ŋu asu mía si le agbe me la gbɔe dzidzeme vavãtɔ tsona o, ke boŋ nu si míenana Yehowa Mawu, si nye nu nyuiwo katã Nala lae wɔnɛ be míekpɔa dzidzeme vavãtɔ le agbe me.” (Yak. 1:17) Ɛ̃, ne èva xɔ Yehowa dzi se eye nèle esubɔm la, esia ana taɖodzinu nanɔ wò agbe ŋu eye àkpɔ dzidzeme le agbe me. Aleke nàwɔ atsi le xɔse me? Ele be nàkpɔ ɣeyiɣi na Yehowa, si fia be, nànɔ eƒe Nya la xlẽm, nànɔ ŋku lém ɖe eƒe asinudɔwɔwɔwo ŋu, eye nànɔ ŋugble dem le eƒe nɔnɔme nyoameŋuawo, si ƒe ɖee nye lɔlɔ̃ si le esi na wò la ŋu.—Rom. 1:20; 5:8.\n9. Aleke nàte ŋu aɖe mɔ Mawu ƒe Nyaa namla wò?\n9 Ɣeaɖewoɣi la, Mawu ɖea lɔlɔ̃ si le esi na mí la fiana ne eɖɔ mí ɖo, abe ale si ko vifofo lɔ̃ame wɔnɛ ene. David lɔ̃ faa be Mawu naɖɔ ye ɖo, elabe egblɔ be: “Makafu Yehowa, ame si ɖo aɖaŋu nam. Le zã me hã, nye dzimesusuwo ɖɔam ɖo.” (Ps. 16:7) Ɛ̃, ede ŋugble le Mawu ƒe susuwo ŋu ale gbegbe be eva bua nuwo ŋu abe ale si Mawu bua woe ene. Eɖe mɔ Mawu ƒe susuwo mla eya amea wòva zu ame ɖɔʋu. Ne xɔse ʋã wò nèwɔ nenema ke la, wò lɔlɔ̃ na Mawu kple didi si le mewò be yeaɖo toe la adzi ɖe edzi. Àtsi le gbɔgbɔ me hã, eye àli ke sesĩe le xɔse me. Nɔvinyɔnu aɖe si ŋkɔe nye Christin gblɔ be, “Ne meku nu me hede ŋugble le nu si mexlẽ ŋu la, mesena le ɖokuinye me be nyee Yehowa ŋlɔ nu siawo ɖi na!”\n10. Ne èléa fɔ ɖe gbɔgbɔmenuwo ŋu la, vi kae wòaɖe na wò le Yesaya 26:3 ƒe nyaa nu?\n10 Ne èléa fɔ ɖe gbɔgbɔmenuwo ŋu la, esia akpe ɖe ŋuwò nàkpɔ xexe sia kple eƒe etsɔme abe ale si Mawu kpɔnɛ ene. Yehowa na nunya kple nugɔmesese wɔnuku sia wò. Nu ka tae? Nu si tae nye be, edi be nàtsɔ nu siwo le vevie wu la aɖo nɔƒe gbãtɔ le agbe me, nàtso nya me le nunya me, eye nàkpɔ mɔ na etsɔme kple kakaɖedzi! (Xlẽ Yesaya 26:3.) Nɔviŋutsu aɖe si ŋkɔe nye Joshua, si le Amerika la gblɔ be, “Yehowa ŋu nɔnɔ kplikplikpli kpena ɖe ame ŋu wòkpɔa nu siwo le vevie wu la dzea sii.” Aleke nyateƒenya sia naa dzidzeme amee nye esi!\nDZE XƆLƆ̃ VAVÃWO\n11. Aleke David tia exɔlɔ̃woe?\n11 Xlẽ Psalmo 16:3. David nya ale si wòadze xɔlɔ̃ vavãwoe. Ame siwo lɔ̃ Yehowa lae wòdzea xɔlɔ̃e, eye esia ‘nyoa eŋu vevie.’ Eyɔ ame siwo wòdzea xɔlɔ̃e la be ‘ame kɔkɔewo,’ elabena wonɔa agbe nyui hewɔa nu dzɔdzɔe. Hakpala bubu aɖe hã se le eɖokui me nenema ke le ame siwo wòdzea xɔlɔ̃e ŋu. Eŋlɔ bena: “Xɔlɔ̃ menye na ame siwo katã vɔ̃a wò kple ame siwo léa wò sededewo me ɖe asi.” (Ps. 119:63) Abe ale si míekpɔe le nyati si do ŋgɔ na esia me ene la, wò hã àte ŋu akpɔ xɔlɔ̃ nyui geɖe le ame siwo vɔ̃a Yehowa heɖoa toe la dome. Eye àte ŋu adze xɔlɔ̃ nɔvi siwo xɔ ƒe vovovowo gɔ̃ hã.\n12. Nu kae na be David kple Yonatan wonye xɔlɔ̃ vavãwo?\n12 Hakpala David medze xɔlɔ̃ ame siwo nye ehatiwo ɖeɖe ko o. Àte ŋu aɖo ŋku ‘bubume’ aɖe si va zu exɔlɔ̃ vevi la ƒe ŋkɔ dzia? Eŋkɔe nye Yonatan. Le nyateƒe me la, woƒe xɔlɔ̃wɔwɔa nye nyuitɔ kekeake siwo ŋu woƒo nu tsoe le Ŋɔŋlɔawo me la dometɔ ɖeka. Gake ènya be Yonatan tsi wu David abe ƒe 30 sɔŋ enea? Ke nu kae na wozu xɔlɔ̃wo? Wo ame evea siaa woxɔ Mawu dzi se, wodea bubu wo nɔewo ŋu, eye wode dzesi dzinɔameƒo si wo dometɔ ɖe sia ɖe ɖena fiana ne eva hiã be woawɔ aʋa kple Mawu ƒe futɔwo.—1 Sam. 13:3; 14:13; 17:48-50; 18:1.\n13. Aleke nàwɔ adze xɔlɔ̃ geɖe wu? Wɔ eƒe kpɔɖeŋu.\n13 Abe David kple Yonatan ene la, ‘enyoa’ míawo hã ‘ŋu vevie’ be míadze xɔlɔ̃ ame siwo lɔ̃a Yehowa eye woxɔ edzi se. Kiera, si le Mawu subɔm ƒe geɖe ye nye esia la gblɔ be, “Medze xɔlɔ̃ ame geɖewo le xexea me godoo, wonye ame siwo tso dukɔ vovovowo me eye woƒe dekɔnuwo to vovo.” Ne èdze xɔlɔ̃ ame vovovowo alea la, wò ŋutɔ àkpɔ kpeɖodzi be Mawu ƒe Nyaa kple eƒe gbɔgbɔa nana míewɔa ɖeka.\nTI TAÐODZINU NYUIWO YOME\n14. (a) Nu kae ate ŋu akpe ɖe ŋuwò be nàɖo taɖodzinu nyuiwo na ɖokuiwò le agbe me? (b) Nya kawoe sɔhɛ aɖewo gblɔ tso gbɔgbɔmetaɖodzinuwo ɖoɖo na wo ɖokuiwo ŋu?\n14 Xlẽ Psalmo 16:8. Mawu subɔsubɔe nye nu vevitɔ na David le agbe me. Ne èɖo gbɔgbɔmetaɖodzinuwo na ɖokuiwò eye nèna Yehowa subɔsubɔ nye nu vevitɔ na wò le agbe me abe David ene la, wò hã àkpɔ dzidzeme vavãtɔ le agbe me. Nɔviŋutsu aɖe si ŋkɔe nye Steven la gblɔ be, “Ne mele taɖodzinu aɖe minyam heva ɖo egbɔ mlɔeba, eye megbugbɔ de ŋugble le ŋgɔyiyi siwo mewɔ hafi ɖo egbɔ ŋu la, evivia nunye ale gbegbe.” Nɔviŋutsu sɔhɛ aɖe si nye Germanytɔ, si le subɔsubɔm le dukɔ bubu aɖe me fifia la gblɔ be, “Ne meva tsi eye metrɔ kpɔ megbe la, nyemedi be makpɔe be nye ŋutɔ nye viɖe ɖeɖe ko tae mewɔ nu siwo katã mewɔ le nye agbe me ɖo o.” Míexɔe se be alea ye wò hã èsena le ɖokuiwò me. Ne èsena le ɖokuiwò me alea la, ekema, zã ŋutete siwo Mawu na wò la nàtsɔ asubɔe ahawɔ nyui na ame bubuwo. (Gal. 6:10) Ðo gbɔgbɔmetaɖodzinuwo na ɖokuiwò, eye nàdo gbe ɖa abia Yehowa be wòakpe ɖe ŋuwò nàɖo wo gbɔ. Edzɔa dzi nɛ ŋutɔ be yeaɖo gbedodoɖa mawo tɔgbi ŋu.—1 Yoh. 3:22; 5:14, 15.\nTaɖodzinu Siwo Nàte Ŋu Aminya\nNàna Biblia xexlẽ naɖe vi na wò geɖe wu\nNàƒo nu le dzeɖoɖomɔ nu geɖe wu le gbeadzi\nNàyi ŋgɔ aɖe adzɔgbe ahaxɔ nyɔnyrɔ\nNàgabi ɖe nufiafia me nyuie wu\nNàdze Biblia nusɔsrɔ̃ yeye gɔme\nNàwɔ kpekpeɖeŋu mɔɖeɖedɔa alo gbesiagbe mɔɖeɖedɔa\nNàsubɔ le Betel\nNàsrɔ̃ gbe bubu aɖe\nNàsubɔ le afi si gbeƒãɖela geɖe wu hiã le\nNàkpe asi ɖe Fiaɖuƒe Akpata Tutudɔa alo kpekpeɖeŋunana ame siwo dzi afɔku dzɔ ɖo ƒe dɔa ŋu\n15. Taɖodzinu kawoe nàte ŋu aɖo na ɖokuiwò? (Kpɔ aɖaka si nye “ Taɖodzinu Siwo Nàte Ŋu Aminya.”)\n15 Taɖodzinu kawoe nàte ŋu aɖo na ɖokuiwò? Woate ŋu anye be nàɖo nya ŋu le wò ŋutɔ wò nyagbewo me le Kristotɔwo ƒe kpekpewo me, nàwɔ mɔɖeɖedɔa, alo aɖasubɔ le Betel. Ðewohĩ, àdi be yeasrɔ̃ gbe bubu aɖe kple susu be yeaɖasubɔ le nuto aɖe si me wodoa gbe ma le la me. Nɔviŋutsu sɔhɛ aɖe si ŋkɔe nye Barak, si le ɣeyiɣiawo katã ƒe subɔsubɔdɔa wɔm la, gblɔ be, “Ne mefɔ ŋdi sia ŋdi eye mekpɔe be metsɔ nye ŋusẽ katã le Yehowa subɔm la, mesena le ɖokuinye me be dɔ bubu aɖeke mate ŋu ana makpɔ dzidzɔ si gbegbe kpɔm mele o.”\nDE ASIXƆXƆ ABLƆÐE SI MAWU NA WÒ LA ŊU\n16. Aleke David se le eɖokui me tso Yehowa ƒe se dzɔdzɔeawo ŋu, eye nu ka tae?\n16 Xlẽ Psalmo 16:2, 4. Abe ale si míekpɔe le nyati si do ŋgɔ me ene la, Mawu ƒe se kple mɔfiame dzɔdzɔeawo naa ablɔɖe mí le esi wokpena ɖe mía ŋu míesrɔ̃a ale si míalɔ̃ nyui ahalé fu vɔ̃ ta. (Amos 5:15) Hakpala David nyae be Yehowa “gbɔe nu nyuiwo tsona” na ye, elabe ede dzesi eƒe nyuiwɔwɔwo. Nyuiwɔwɔ nye agbe nyui nɔnɔ si de ŋgɔ, alo nu dzeame wɔwɔ. David ku kutri vevie srɔ̃ eƒe Mawu la eye wòsrɔ̃ eƒe nyuiwɔwɔ hã. Azɔ hã, David srɔ̃ ale si wòalé fu nu si nye vɔ̃ le Mawu ŋkume. Wo dometɔ ɖekae nye trɔ̃subɔsubɔ, si nye nuwɔna si ɖia gbɔ amegbetɔwo eye wònana be wometsɔa ŋutikɔkɔe si Yehowa dze na la nanɛ o.—Yes. 2:8, 9; Nyaɖ. 4:11.\n17, 18. (a) Nya kae David gblɔ tso nu gbegblẽ siwo dona tso alakpasubɔsubɔ me ŋu? (b) Aleke amewo nana woƒe “vevesesewo dzina ɖe edzi” egbeae?\n17 Le Biblia ŋlɔɣiwo la, amewo wɔa gbɔdɔdɔ manɔsenu ƒe nuwɔna nyɔŋuwo le alakpamawuwo subɔsubɔ me. (Hos. 4:13, 14) Alakpasubɔsubɔ mawo dzea ame geɖe ŋu le esi gbɔdɔnuwɔna mawo nyoa wo ŋu ta. Gake ɖe esia nana wokpɔa dzidzɔ vavã? Gbeɖe! David gblɔ be: “Vevesesewo dzina ɖe edzi na ame siwo dzea mawu bubuwo yome.” Azɔ hã, wohea fukpekpe manyagblɔwo vaa wo viwo dzi. (Yes. 57:5) Yehowa lé fu woƒe tagbɔsesẽnuwɔnawo! (Yer. 7:31) Ne ɖe ènɔ agbe le ŋkeke mawo me la, ɖe mado dzidzɔ na wò ŋutɔ be dziwòlawo subɔa Yehowa heɖoa toe oa?\n18 Egbea hã, alakpasubɔsubɔhawo daa asi ɖe gbɔdɔdɔ manɔsenu kpakple ŋutsu kple ŋutsu alo nyɔnu kple nyɔnu ƒe dɔdɔ dzi zi geɖe. Gake tso blema ke va de asi na egbea la, nu gbegblẽ koe dona tso ame ɖokui ƒoƒo ɖe yeaɖi ablɔɖe ƒe agbenɔnɔ ƒaƒã mawo me. (1 Kor. 6:18, 19) Ànya de dzesii be amewo nana woƒe “vevesesewo dzina ɖe edzi” na wo ɖokuiwo egbea. Eya ta, sɔhɛwo, miɖo to mia Fofo si le dziƒo la. Mika ɖe edzi bliboe be toɖoɖo eyama aɖe vi nyuitɔ kekeake na mi. Milɔ̃ ɖe edzi tso dzi me ke be, nu siwo nu gbegblẽ wɔwɔ gblẽna le ame ŋu la sɔ gbɔ sãsãsã wu ɣeyiɣi kpui aɖe ƒe vivi si miase. (Gal. 6:8) Joshua si ŋu míeƒo nu tsoe va yi la gblɔ be, “Míate ŋu awɔ míaƒe ablɔɖea ŋu dɔ ale si míedii, gake eŋu dɔ wɔwɔ le mɔ gbegblẽ nu mahe dzidzeme vɛ na mí gbeɖe o.”\n19, 20. Yayra kawoe asu sɔhɛ siwo xɔ Yehowa dzi se eye woɖoa toe la si?\n19 Yesu gblɔ na eyomedzelawo be: “Ne mieyi edzi lé nye nya la me ɖe asi la, ekema nye nusrɔ̃lawo mienye vavã, eye miadze si nyateƒe la, eye nyateƒe la ana ablɔɖe mi.” (Yoh. 8:31, 32) Esia nye ablɔɖekpɔkpɔ tso alakpasubɔsubɔ, bometsinuwɔnawo kple aʋatsodzixɔsewo hã me. Gake mese ɖe afi ma o. Míele mɔ kpɔm hã be míava kpɔ “Mawu ƒe viwo ƒe ŋutikɔkɔe ƒe ablɔɖe la” le etsɔme. (Rom. 8:21) Miate ŋu aɖɔ ablɔɖe ma kpɔ fifia gɔ̃ hã “ne mieyi edzi lé [Kristo ƒe] nya la me ɖe asi,” alo wɔ ɖe eƒe nufiafiawo dzi. Ne miewɔe alea la, miava ‘dze si nyateƒe la,’ menye be miasrɔ̃e ko evɔ o, ke boŋ mianɔ agbe ɖe enu hã.\n20 Sɔhɛwo, mide asixɔxɔ ablɔɖe si Mawu na mi la ŋu. Miwɔ ablɔɖe ma ŋu dɔ le nunya me. Esia akpe ɖe mia ŋu miawɔ nyametsotso siwo ana etsɔme nyuitɔ kekeake nasu mia si. Nɔviŋutsu sɔhɛ aɖe gblɔ be: “Ne èwɔ wò ablɔɖea ŋu dɔ nyuie esime nènye sɔhɛ la, esia akpe ɖe ŋuwò ne eva hiã be nàwɔ nyametsotso gãwo emegbe, abe ne èle dɔ si asɔ na wò la tiam, alo ne èle eŋu bum nenye be àɖe srɔ̃ loo, alo àkpɔtɔ anye tre hena ɣeyiɣi aɖe la ene.”\n21. Nu kae nàwɔ be wò asi nasu “agbe vavã la” dzi?\n21 Le xexe xoxo sia me la, kakaɖedzi mele agbe si amewo buna be enye nudzedziname ƒe agbe la kura gɔ̃ hã ŋu o, eye menɔa anyi wòdidina hã o. Amegbetɔ aɖeke menya nu si ava dzɔ le etsɔme o. (Yak. 4:13, 14) Eya ta, nu si me nunya le be nàwɔe nye be, nànɔ mɔ si kplɔa ame yia “agbe vavã la,” si nye agbe mavɔ me, le Mawu ƒe xexe yeye wɔnukua me la dzi. (1 Tim. 6:19) Mawu mezia mía dzi be míazɔ mɔ sia dzi o. Míawo ŋutɔwoe atiae. Na Yehowa nanye wò “gome.” De asixɔxɔ ‘nu nyui’ geɖe siwo wòna wò la ŋu. (Ps. 103:5) Eye ka ɖe edzi be ate ŋu ana nàkpɔ dzidzɔ geɖe fifia eye ‘nàse vivi tegbee.’—Ps. 16:11.


Gbeƒãɖelawo ganaa wo ŋu nyatakaka bubuwo Yehowa Ðasefowo ne wodi be yewoakpɔ gɔme le subɔsubɔdɔwɔna bubu aɖewo me. Ameŋunyatakaka siawo ƒe ɖewoe nye amea ŋkɔ, eƒe dzigbe, nenye ŋutsue wònye alo nyɔnue, ŋkeke si dzi wòxɔ nyɔnyrɔ, eƒe adrɛs kple kaƒodzesi, alo nyatakaka bubu siwo do ƒome kple eƒe gbɔgbɔmenyenye, gbeƒãɖeɖedɔa, alo akpa bubu siwo wòwɔna le Yehowa Ðasefowo ƒe hamea me. Nyatakaka siwo ɖea gbeƒãɖelaa ƒe subɔsubɔdzixɔsewo fiana kple eŋunyatakaka ɣaɣla aɖewo hã ate ŋu anɔ eme. Ameŋunyatakakawo zazã ate ŋu afia wo xɔxɔ, wo ŋɔŋlɔ ɖi, wo ɖoɖo ɖe ɖoɖo nu, wo dzadzraɖo ɖi kple wo ŋu dɔ wɔwɔ le mɔ siawo tɔgbi nu.\nƉoe Ɖe Amewo Ɖoe Ɖe Amewo Ameŋunyatakakawo Zazã—Croatia


Nyagblɔla Salomo 2:1-21\n Megblɔ le nye dzi me be: Mãtsɔ dzidzɔ mee akpɔ, eye maɖu agbe! Ke esia hã toflokoe. Megblɔ na nukoko be: adaʋae! eye na dzidzɔ be: nuka esia ya awɔ? Mehe le nye dzi me be: Matsɔ wein anyro nye ŋutilã, ke nye dzi natsɔ nunya akplɔm, ne meva bometsitsi goŋgoŋ, eye makpa nusi nyo na amegbefɔviwo be, woawɔ le dziƒoa te le woƒe agbenɔɣi me la. Mewɔ dɔ klitsuwo: metu xɔwo, mede weingblewo, melɔ ahɔwo, eye mewɔ tsaɖiƒevewo hedo afi tseku ɖuɖua vovovowo ɖi; medo tsitawo, ne matsɔ ade tsi avemeti damawo. Meƒle kluvliwo kple kosiviwo, eye esiwo wodzi le aƒe me hã nɔ asinye. Nyihawo kple alẽhawo nɔ asinye taŋ wu amesiwo katã nɔ Yerusalem do ŋgɔ nam. Meƒo klosalo kple sika, fiawo kple anyigbawo ƒe kesinɔnuwo nu ƒu; medo ŋutsu hadzilawo kple nyɔnu hadzilawo ne ɖokuinye; mese amegbetɔviwo ƒe vivisese, eye nyɔnu hɔ ɖe asinye kpaŋ. Ade meɖo kpo gaɖo kpo ɖe dzi wu amesiwo katã nɔ Yerusalem ɖo ŋgɔ nam; eye nye nunya hã tsi ŋunye. Nusianu, si nye ŋkuwo di la, nyemete wo o; nyemetsri dzidzɔa ɖeke na nye dzi o, ke boŋ nye dzi kpa dzidzɔ ɖe nye agbagbadzedzewo katã ŋu, eye esia nye tanye gome tso nye agbagbadzedzewo katã me. Ke esi metrɔ kɔ ɖe ɖɔ, siwo katã nye asi wɔ, kple agbagba, siwo medze ɖe wo ŋu ŋutl la, kpɔ ɖa, tofloko kple dagbadagba ɖe ya me wonye, eye viɖea ɖeke mele ɣe la te o. Eye metrɔ, be makpɔ nunya, aɖaʋadzedze kple bometsitsi ɖa, elabena nuka amesi ava dze fia yome la awɔ? Nusi wowɔ xoxo va yi la koe! Tete mekpɔ be, nunya ƒo bometsitsi ta, ahe alesi kekeli ƒo viviti tae ene. Nu nyala to ŋku ɖe ta, ke bometsila zɔa viviti me. Ke medze sii be, nye ɖeka tɔgbe koe dzɔna ɖe wo katã dzi. Tete megblɔ le nye dzi me be: Nya, si adzɔ ɖe bometsila dzi la kee le dzɔdzɔ ge ɖe nye hã dzinye tso, nukata gɔ̃e nyea medze nunya alea gbegbe ɖo? Eye megblɔ le nye dzi me be: Esia hã toflokoe. Womeɖoa ŋku nunyala kple bometsila dzi tegbee o, elabena ŋku adzo le wo dzi le ŋkeke, siwo gbɔna la me xoxo; alesi nunyala kunae la, nenema ke bometsila hã kunae. Tete melé fu agbenɔnɔ, elabena nusiwo wowɔna le ɣea te la, medze ŋunye o, elabena wo katã tofloko kple dagbadagba ɖe ya me wonye. Eye melé fu agbagba, siwo katã medze le ɣea le la, le esi mele wo gblẽ ge ɖi na yonyemedzela ta. Eye amekae nyae be, nunyala loo, alo bometsila nye ge wògbɔna? Hafi eyae le ŋusẽ kpɔ ge ɖe nye agbagba, siwo katã metso kutrikuku kple nunya dze le ɣea te la dzi. Esia hã toflokoe! Tete metrɔ, eye ɖikeke do nye dzi me ɖe agbagba, siwo katã medze le ɣea te la ŋu. Elabena ne amea ɖe tsa nunya, gɔmesese kple aɖaŋu wɔ eƒe ɖɔe la, ele na be, wòagblẽe ɖi na ame bubu, si medze agbagba le eŋu o la, woa zu etɔ. Esia hã tofloko kple vɔ gã wònye.\nAle Yehowa gblɔ esi: Nu manyo ka mia fofowo kpɔ le ŋunye, be wode megbe le ŋunye, eye wodze ya nuwo yome hezu tofloko?\nKe wò, amesi wotsrɔ̃, nuka nahawɔ ma? Ne eta aɖabɛ, nedo sikanuwo, eye neɖo tu ɖe ŋku hã la, dzodzroe nèwɔ leke; wò lɔlɔ̃tɔwo ado vlo wò, eye woadi wò ku.\n Yehowa, na manya nye nuwuwu kple alesi nye ŋkekewo ƒe dzidzeme le; na madze si ɣesiɣi nunye ava yi! Kpɔ ɖa, èwɔ nye ŋkekewo wonye asi ƒe kekeme, eye nye agbenɔɣi menye naneke le ŋkuwò me o. Nyateƒe, ne amegbetɔ li ke ʋuu hã la, ƒuƒu ko wònye. Sela.\nNyagblɔla Salomo 1:1-2\n Nyagblɔla, amesi nye Dawid vi, fia le Yerusalem la ƒe nyawo nye esi: Nyagblɔla be: Toflokowo ƒe tofloko, toflokowo ƒe toflokoe; nusianu enye tofloko!\n Ke mele egblɔm be: Miza le Gbɔgbɔ me, eye miele ŋutilã ƒe nudzodzro dzi wo ge o. Elabena ŋutilã la dzroa nu ɖe Gbɔgbɔ la ŋuti, eye Gbɔgbɔ la ɖe ŋutilã la ŋuti; elabena esiawo tsi tre ɖe wo nɔewo ŋuti, bene miagawɔ nusiwo mielɔ̃na o. Ke ne Gbɔgbɔ la le mia kplɔm la, miegale sea te o. Ke ŋutilã ƒe dɔwɔwɔwo dze ƒã keŋ, esiwo nye: Matrewɔwɔ, ahasiwɔwɔ, makɔmakɔnyenye, hadzedze, trɔ̃subɔsubɔ, afakaka, kewɔwɔ, dzrewɔwɔ, ŋuʋaʋã, dɔmedzoedodowo, dzrehehewo, mamãwo, komamãwo, dɔmevevi, hlɔ̃dodowo, ahamumuwo, aglotutuwo kple esia tɔgbewo; nusiwo gblɔm mele ɖi na mi, abe alesi megblɔ ɖi na mi xoxo la ene, bena amesiwo wo ale nusiawo la, manyi mawufiaɖuƒe la ƒe dome o. Ke Gbɔgbɔ ƒe kutsetse enye: Lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, anukwaretɔnyenye, dɔmefafa, ɖokuidzidudu; nenem nusiawo la se la metsi tre de wo ŋu o. Ke amesiwo nye Kristo tɔ la, woklã woƒe ŋutilã kple woƒe nudzodzro wuamenu wo kpakple ŋubiabiãwo de atitsoga ŋu. Ke ne mienɔ agbe le Gbɔgbɔ me la, minɛ míazɔ le Gbɔgbɔ me hã. Miganɛ míaƒe ŋkuwo nabia le bubu dzodzro ŋuti o, ne míagadi ge le mia nɔewo ŋu, eye miaƒe nu nagave dɔme na mía nɔewo o.


Biblica® Se aɖeke mebla Biblia zazã o Agbenya La™ Samuel 2 1\nDavid se Saul ƒe ku\n1 Le Saul ƒe ku megbe la. David trɔ va Ziklag le esime wòɖu Amalekitɔwo dzi vɔ megbe eye wònɔ afi ma ŋkeke eve. 2 Le ŋkeke etɔ̃a gbe la, ame aɖe tso Saul ƒe asaɖa me eƒe awuwo vuvu eye ke nɔ tame nɛ. Ede ta agu eye wòbɔbɔ ɖe David ŋkume kple bubu.\n3 David biae be, “Afi ka nètso?”\nEɖo eŋu be, “Mesi tso Israel ƒe asaɖa me.”\n4 David yi edzi be, “Nya kae dzɔ? Gblɔe nam.”\nŊutsu la ɖo eŋu be, “Aʋa si ameawo eye wo dometɔ geɖewo ku. Saul kple via Yonatan hã ku.”\n5 Tete David bia ɖekakpui si tsɔ du la vɛ nɛ la be: “Aleke nèwɔ nya be Saul kple via Yonatan ku?”\n6 Ɖekakpui la ɖo eŋu be, “Menɔ Gilboa to la dzi eye mekpɔ Saul wòtɔ eɖokui ɖe eƒe akplɔ nu le esime futɔwo ƒe tasiaɖamwo nɔ to ɖem ɖee. 7 Esime wònye kɔ la, ekpɔm yɔm eye mebiae be, ‘Nu ka mawɔ na wò?’\n8 “Ebiam be, ‘Ame ka nènye?’\n“Meɖo eŋu be ‘Amalekitɔe menye.’\n9 “Tete wògblɔ nam be, ‘Va, tsi tsitre ɖe gbɔnye eye nàwum! Meɖo kudo nu gake agbe gale menye ko.’\n10 “Ale mete ɖe eŋu hewui elabena menyae be ale si wòdze anyii la, maganɔ agbe o. Meɖe fiakuku la le ta nɛ kple abɔga si wòdo eye metsɔ wo va afii na nye aƒetɔ.”\n11 David kple eƒe amewo dze woƒe awuwo esi wose nya sia. 12 Wofa konyi, fa avi eye wotsi nu dɔ va se ɖe fiẽ ɖe Saul kple via Yonatan kple Yehowa ƒe aʋakɔ kple Israel ƒe aƒe la ta elabena wotsi yi nu.\n13 David bia ɖekakpui si gblɔ nya la nɛ be, “Afi ka nètso?”\nƉekakpui la ɖo eŋu be, “Amalekitɔ aɖe si nye amedzro la ƒe viŋutsue menye.”\n14 David biae be, “Nu ka ŋuti mèvɔ̃ o eye nèdo wò asi ɖa wu Yehowa ƒe amesiamina la?” 15 Enumake David yɔ eƒe amewo dometɔ ɖeka eye wògblɔ nɛ be, “Yi, nàƒu nui ƒu anyi!” Ale wòyi ɖaƒu nui ƒu anyi eye wòku.\n16 Elabena David gblɔ nɛ be, “Wò ʋu ava wò ŋutɔ wò ta dzi. Wò ŋutɔ wò nue ɖu ɖasefo ɖe ŋuwò esi negblɔ be, ‘Mewu Yehowa ƒe amesiamina la.’ ”\nDavid fa Saul kple Yonatan\n17 David kpa konyifaha sia tso Saul kple via Yonatan ŋu 18 eye wòde se na Yuda ŋutsuwo be woafia aŋutrɔ ƒe konyifaha sia abe ale si woŋlɔe ɖe Yasar ƒe agbalẽ me ene.\n19 “Oo, Israel, wò ŋutikɔkɔe\nNye ekema wowu ɖe wò towo dzi.\nAleke kalẽtɔwo tsi aʋa ale!\n20 “Migagblɔe le Gat o;\nmigaɖe gbeƒãe le Askelon ƒe ablɔwo dzi o.\nNe menye nenema o la, Filistitɔwo ƒe vinyɔnuwo\nakpɔ dzidzɔ eye bolotɔwo ƒe vinyɔnuwo atso aseye.\n21 “Oo, mi Gilboa towo,\nzãmu alo tsi magadza ɖe mia dzi o,\neye miaƒe anyigbawo magawɔ nuku o.\nElabena afi ma, wodo gu kalẽtɔ ƒe akpoxɔnu le,\nSaul ƒe akpoxɔnu le abe ɖe womegasi ami ɖe eŋu o ene.\n22 “Yonatan ƒe aŋutrɔ metrɔ gbɔ ƒuƒlu\neye Saul ƒe yi metrɔ gbɔ numagblemagblẽ\ntso aʋatsilawo ƒe ʋu me\nkple kalẽtɔwo ƒe ŋutilã ŋu o,\n23 Saul kple Yonatan,\nle agbe me la, wolɔ̃ wo eye wovea ame nu.\nLe ku me hã wo me mema o.\nWoɖi du wu hɔ̃wo, eye wosẽ wu dzatawo.\n24 “O Israel vinyɔnuwo,\nmifa avi na Saul\name si ta aɖabɛvɔ na mi eye wòtsɔ nu nyuiwo na mi\name si ɖo atsyɔ̃ na miaƒe awuwo kple sikanuwo.\n25 “Aleke kalẽtɔwo tsi aʋa ale!\nEye wowu Yonatan le wò toawo dzi.\n26 Nɔvinye Yonatan, tɔwò le veyem\nelabena èxɔ asi nam vevie ŋutɔ.\nWò lɔlɔ̃ nam de to ŋutɔ\nede to wu nyɔnuwo ƒe lɔlɔ̃ gɔ̃ hã.\n27 “Aleke kalẽtɔwo tsi aʋa ale!\nEye woƒe aʋawɔnuwo katã hã tsrɔ̃ ale!”